title: Ryysyrannan Jooseppi

text:
Kirjan tapahtumat sijoittuvat Suomussalmen Rämsänrannan Petkelkylään. Tämän kuvitteellisen paikan Kianto sijoitti Suomussalmen korpimaille,
johon myös Kiannon toinen tunnettu teos, Punainen viiva, sijoittuu. Miljöö on perinteistä kieltolain aikaista maalais-Suomea. Kirjassa on vahvasti esillä myös sen tapahtuma-aika, eli 1919–1932 vallinnut kieltolaki. Kieltolain vuoksi rutiköyhä Jooseppi hankkii rahaa perheelleen keittämällä ja myymällä pontikkaa. Jopa paikallinen nimismies on Joosepin asiakkaana ja suhtautuu häneen empaattisesti.


title: Ryysyrannan Jooseppi

text: "Ryysyrannan Jooseppi" -teos on kiistämättä kirjallisuushistoriamme tunnetuimpia ryysyköyhälistön kuvauksia ja sitä pidetään toisena Kiannon pääteoksista "Punaisen viivan" ohella. "Ryysyrannan Jooseppi" on yksi huomattavimpia tutkielmia suomalaisesta köyhyydestä ja sen syistä.


title: Ryysyrannan Jooseppi

text: Kirjasta on tehty paljon erilaisia teatterisovituksia, esimerkiksi Kajaanin kaupunginteatteri, Anjalankosken teatteri ja Suomussalmelainen Retikka-teatteri ovat tehneet omat sovituksensa "Ryysyrannan Joosepista".


title: Ryysyrannan Jooseppi

text:
"Ryysyrannan Jooseppi" on käännetty ainakin ruotsiksi ("Jooseppi från Ryysyranta"), venäjäksi ("Suhoi zakon"), tšekiksi ("Kdo je bez viny"),
saksaksi ("Jooseppi") sekä viroksi ("Räbalaranna Jooseppi")


title: Ryysyrannan Jooseppi

text: Roland af Hällström ohjasi romaanin pohjalta vuonna 1955 elokuvan "Ryysyrannan Jooseppi". Elokuvassa Jooseppia esittää Heimo Lepistö, ja kertojan roolissa on Ilmari Kianto itse. Kymmeniä pikkuosia näytelleelle Lepistölle rooli oli ensimmäinen varsinainen elokuvapääosa, ja se toi hänelle parhaan miespääosan Jussi-palkinnon.


title: Ryysyranta (omakotitalo)

text: Ryysyranta on Irwin Goodmanin Hattulaan Parolan Myllytielle rakennuttama punatiilinen omakotitalo, joka valmistui helmikuussa 1969. Talon nimellä kunnioitetaan Irwinin samannimistä laulua, joka taas tulee Ilmari Kiannon romaanista "Ryysyrannan Jooseppi" (1924).


title: Ryysyranta (omakotitalo)

text: Kaksisiipinen L-kirjaimen muotoinen tasakattoinen rakennus edusti aikansa uusinta tekniikkaa. Lattiapinta-alaa oli lähes 300 m² ja ”huoneita niin paljon, että vieras on vaarassa eksyä”. Suuren olohuoneen lisäksi talossa oli saunaosasto, jossa oli baari ja uima-allas. Takkoja oli kolme, joista yksi ulkona sisäpihalla. Laulajan makuuhuoneessa oli pyöreä sänky, televisio ja yksi talon viidestä puhelimesta. Isäntää varten oli musiikkihuone ja hänen äidilleen Kirsti Hammarbergille oma sviitti. Keittiö oli Olavi Virran naistenlehdistä tutun mallin mukaisesti automatisoitu. Pelkät rakennuskustannukset olivat 300 000 markkaa (vuoden 2015 rahassa noin 450 000 €) ilman sisustusta.


title: Ryysyranta (omakotitalo)

text: Irwin Goodman osti tontin uutta kotiaan varten syntymäkaupunkinsa Hämeenlinnan naapurista Hattulasta syksyllä 1967. Tontti nimettiin Ryysyrannaksi, koska laulaja oli käynyt nauhoittamassa saman nimisen laulun Finnlevyn studiossa juuri ennen lohkomistoimitusta. Irwin suunnitteli aluksi pystyttävänsä valmistalon, mutta päätyi lopulta rakennuttamaan omannäköisensä kodin. Talon suunnitteli helsinkiläinen rakennusmestari Eino Menlös, jonka puoleen Irwin Goodman kääntyi miesten yhteisen tuttavan suosituksesta. Rakennustyöt alkoivat kevään 1968 aikana, ja harjannostajaiset vietettiin 26. elokuuta 1968. Ajan tyyliin kostean tilaisuuden kohokohtana tulevan talon isäntä esitti Ryysyranta-kappaleen orkesterin säestyksellä. Taloon tuli paljon moderneja yksityiskohtia, kuten ovipuhelimet ja tiettävästi Suomen ensimmäiset yksityiskotiin asennetut himmennettävät valot.


title: Ryysyranta (omakotitalo)

text: Ryysyranta vihittiin ja tupaantuliaiset pidettiin 17. helmikuuta 1969. Kutsuvierasjoukossa oli suuri joukko viihdemaailman ihmisiä: Eino Grön, Lasse Mårtenson, Carola, Tappi Suojanen, Kristina Hautala, Juha Watt Vainio, Markku Aro, Mai-Britt Heljo, Tapani Kansa, Eemeli ja monia muita. Kutsutuista Danny, Anita Hirvonen ja Tapio Rautavaara olivat estyneitä. Rautavaara lähetti pahoittelevan sähkeen, jossa ilmoitti "tulevansa toiste ohimennessään jättämään tuoppinsa jäljet."


title: Ryysyranta (omakotitalo)

text: Irwinin perustaman "Mainos-Musiikki Oy:n" maksamattomien velkojen, laulajan henkilökohtaisten verorästien ja taloa varten otetun lyhentämättömän pankkilainan vuoksi talo ulosmitattiin. Kansallis-Osake-Pankin vaatima pakkohuutokauppa pidettiin 9. syyskuuta 1970


title: Ryysyranta (omakotitalo)

text: Irwin levytti talon pakkohuutokauppaan liittyvän Vexi Salmen sanoittaman laulun ”Ryysyranta meni”, jonka yhteydessä kuultiin myös ote huutokauppatilaisuudesta. Hattulan nimismies lähetti äänensä käytöstä kappaleessa kolmensadan markan laskun Musiikki-Fazerille. Kappaleen intron mukaan talo myytiin 153 500 markalla. Huutokaupan jälkeen Irwin asui siinä vielä pari kuukautta. Talo on nykyään yksityisomistuksessa.


title: Ryysyranta (omakotitalo)

text: Irwin muutti Ryysyrannasta Tampereelle Lielahteen ja saatuaan sieltä 1976 häädön vuokrarästeistä lopulta Lavajärvelle Hämeenkyröön.


title: Ryysyranta (omakotitalo)

text: Irwin Goodmanista kertovan Timo Koivusalon elokuvan "Rentun ruusu" (2001) pakkohuutokauppakohtaus kuvattiin autenttisella paikalla Ryysyrannan pihalla.


title: Karjalan Apu

text: Karjalan Apu on Joensuussa vuonna 1998 Joensuun Työväenyhdistyksen Karjala-jaoston aloitteesta perustettu yhdistys, jonka päätehtävä on humanitaarinen avustustoiminta ja pitkäaikaistyöttömien työllistäminen. Yhdistys on mukana lähialuehankkeissa Itä-Karjalassa Venäjällä, mm. Sortavalan piirissä. Yhdistyksen taustalla on useita kansalaisjärjestöjä mm. Joensuun Työväenyhdistys ja Joensuun Seudun Diabetes sekä yksityisiä henkilöitä.


title: Karjalan Apu

text: Karjalan Apu on ainoa yhdistys maailmassa, joka avustaa vain ja ainoastaan Venäjän Karjalaa ja joka on uskonnollisesti että poliittisesti sitoutumaton järjestö.


title: Karjalan Apu

text: Yhdistys työllistää Joensuussa kaksi vakinaista työntekijää. Lisäksi työssä on yhdistelmätuella ja työelämän valmennuksessa olevia pitkäaikaistyöttömiä työnhakijoita. Heistä puolet on Joensuuhun pysyvästi asettuneita venäläisiä maahanmuuttajia.


title: Karjalan Apu

text: Yhdistyksen hallituksen puheenjohtaja on Matti Puhakka ja toiminnanjohtajana Veijo A. Saarelainen


title: Karjalan Apu

text: Karjalan Apu toimii Teollisuuskatu 6:ssa. Noin 15 vuoden ajan, vuoden 2015 lopulle asti, toimipaikka oli Mutalassa sijaitsevan Teppolan pihapiirissä. Kirpputori on toiminut joulukuusta 2013 lähtien Teollisuuskatu 4:ssä. solidaarisuussäätiön, Väestöliiton, Ensi- ja turvakotien liiton sekä Vaaka-yhdistyksen kanssa.Karjalan Apu


title: Hybrid Children

text: Hybrid Children on suomalainen Lopella vuonna 1991 perustettu punk- ja metallivaikutteista rockmusiikkia soittava yhtye.


title: Hybrid Children

text: Yhtyeen ensimmäinen albumi "Bleed Baby Bleed" (1993) nousi Suomen virallisen listan sijalle 13. Yhtye on kiertänyt muun muassa Keski- ja Etelä-Euroopassa sekä Japanissa ja Venäjällä. Hybrid Childrenin uusimman levyn "Fight as One" kaksi musiikkivideota on ohjannut Petja Narmala.


title: Valentín Paniagua

text: Valentín Demetrio Paniagua Corazao (23. syyskuuta 1936 – 16. lokakuuta 2006) oli perulainen lakimies ja poliitikko, maan väliaikainen presidentti kongressin erotettua Alberto Fujimorin marraskuussa 2000. Hänen pääasiallinen toimensa oli järjestää uudet vaalit heinäkuussa 2001 joiden jälkeen hän erosi virasta. Paniagua oli Acción Popular -puolueen (AP) pääsihteeri.


title: Valentín Paniagua

text: Valentín Paniagua syntyi Cuzcossa, jossa kävi koulunsa ja opiskeli lakia Universidad Nacional San Antonio Abadissa. Hän jatkoi opintojaan Limassa Universidad Nacional Mayor de San Marcosissa.


title: Valentín Paniagua

text: Opiskelijana Paniagua oli perustamassa Frente Universitario Reformista Independientea, joka toimi kristillis-sosiaalisella pohjalla ja vastusti maanomistajia, kommunisteja ja APRAa. Hän liittyi kristillisdemokraattiseen puolueeseen ja valittiin kongressiin kesäkuussa 1963 sen edustajana. Kristillisdemokraattisen ja AP:n vaaliliitto nosti AP:n johtajan Fernando Belaúnde Terryn presidentiksi, ja Paniagua valittiin nuoruudestaan huolimatta oikeus- ja kulttuuriministeriksi Belaúden ensimmäiseen hallitukseen.


title: Valentín Paniagua

text: Kenraali Juan Velasco Alvaradon vallankaappaus 3. lokakuuta 1968 pudotti Paniaguan kongressista ja hän vetäytyi politiikasta muutamiksi vuosiksi. Heinäkuussa 1974 kristillisdemokraattisen puolueen hyväksyessä sotilashallituksen, Paniagua erosi puolueesta, koska kyseenalaisti sotilashallituksen perustuslaillisuuden.Hän liittyi myöhemmin AP:hen ja jatkoi protesteja Velascoa ja hänen seuraajaansa kenraali Francisco Morales Bermúdezia vastaan.


title: Valentín Paniagua

text: Toukokuun 1980 vaaleissa Paniagua valittiin uudelleen kongressiin ja hänen puoluejohtaja Belaúnde valittiin uudelleen presidentiksi. Paniagua valittiin heinäkuussa 1982 edustajainhuoneen puhemieheksi. Toukokuussa 1985 hänet nimitettiin opetusministeriksi, mutta hän erosi jo lokakuussa.


title: Valentín Paniagua

text: Alan Garcían APRAn voitto 14. huhtikuuta 1985 vaaleissa johti AP:n oppositioon, jolloin Paniagua toimi lakiemiehenä, sekä oikeustieteen professorina San Marcosin, Femenina del Sagrado Corazón ja Pontificia Católican yliopistoissa. Vuoden 1990 vaaleissa AP tuki Mario Vargas Llosaa presidentiksi, mutta vaalit voitti Alberto Fujimori. Fujimori teki vallankaappauksen vahvistaakseen asemaansa huhtikuussa 1992.


title: Valentín Paniagua

text: Syyskuun 2000 skandaali pakotti Fujimorin suostumaan uusiin vaaleihin. Alberto Fujimorin lähtiessään marraskuussa kongressiin Bruneihin, kongressin enemmistö erotti 15. marraskuuta Fujimoria kannattaneen puhemiehen Martha Hildebrandtin ja Paniagua valittiin hänen tilalleen. Japaniin paennut Fujimori erosi virastaan. Myös varapresidentti Francisco Tudela oli eronnut, eikä toista varapresidenttiä Ricardo Márquez Floresiä hyväksytty. Täten kongressin puhemies Valentín Paniaguasta tuli maan virkaa tekevä presidentti.


title: Valentín Paniagua

text: Yksi hänen ensimmäisistä toimistaan oli nimittää Javier Pérez de Cuéllar pää- ja ulkoministeriksi. Hallitukseen tuli puolueiden ulkopuolisia asiantuntijoita ja tuntemattomampia poliitikkoja. Tiedustelupalvelun Vladimiro Montesinosin kanssa kosketuksissa olleet asevoimien komentajat korvattiin uusilla. Suuri osa Fujimorin aikaisesta terrorismin vastaisesta lainsäädännöstä kumottiin, mikä mahdollisti sen perusteella vangittujen loistavan polun jäsenten uudet oikeudenkäynnit.


title: Valentín Paniagua

text: Uusien vaalien jälkeen 2001 Paniagua siirti velvollisuudet presidentti Alejandro Toledolle. Samana vuonna hänet valittiin Acción Popularin johtajaksi Fernando Belaúnde Terryn jälkeen. Vuoden 2006 presidentinvaaleissa Paniagua oli Frente de Centron listan ehdokkaana ja jäi viidenneksi saaden 5,75 % äänistä.


title: Valentín Paniagua

text: 21. elokuuta 2006 hän sairastui vakavasti ja joutui viikoksi sairaalaan hengitystietulehduksen vuoksi. Paniagua kuoli 16. lokakuuta 2006 San Felipe en Jesús Marían sairaalassa Limassa.


title: Tekniikan museo

text: Tekniikan museo on Helsingin Vanhassakaupungissa sijaitseva, vuonna 1969 perustettu valtakunnallinen erikoismuseo, joka tallentaa ja esittelee suomalaisen teknisen alan kehitystä kuvaavaa aineistoa. Tekniikan museota ylläpitää yksityinen Tekniikan museon säätiö.


title: Tekniikan museo

text:
Tekniikan Museo sijaitsee Helsingin Vanhankaupunginlahden rannalla Vantaanjoen suulla. Tekniikan museo kuuluu liikenteen ja viestinnän alan museoiden Trafiikki-museot-verkostoon.
Tekniikan museo sijaitsee kolmessa rakennuksessa, joissa toimi 1960-luvulle saakka Helsingin vesilaitos, joka puhdisti Vantaanjoen vettä talouskäyttöön. Museon perusnäyttelyt sijaitsevat pyöreässä hallissa, joka on peräisin 1870-luvulta ja siten vesilaitoksen vanhin rakennus.


title: Tekniikan museo

text: Museon näyttelyt kuvaavat tekniikan ja teollisuuden vaiheita Suomessa sekä niiden kehityksen vaikutusta yhteiskuntaan, kulttuuriin ja ihmisten elinoloihin. Ensimmäiset näyttelyt museossa avattiin vuonna 1972, ja ne käsittelivät muun muassa turbiineja, vesivoimaa, sähkövoimaa ja graafista alaa. Tämänhetkisten pysyvien näyttelyiden teemoja ovat metsäteollisuus, kemia, hissitekniikka ja vedenpuhdistus. Museossa järjestetään lisäksi vaihtuvia näyttelyitä. Museon perusnäyttelyuudistus toteutuu vaiheittain vuosina 2015–2017.


title: Tekniikan museo

text: Kesäisin auki olevassa Pikasuodatinhallissa on nähtävillä 1930-luvun asuun entisöityä vedenpuhdistustekniikkaa altaineen ja pumppuineen. Kosken länsirannalla sijaitseva Helen Oy:n omistama Voimalamuseo oli osa vesilaitoksen toimintaa ja tuottaa nykyisin ympäristöpennisähköä kotitalouksille. Tekniikan museo vastaa Voimalamuseon museotoiminnoista.


title: Tekniikan museo

text: Museon kolmannessa rakennuksessa Punatiilihallissa toimivat toistaiseksi museon kokoustila Auditorio, Opetusviraston ja Taloudellisen tiedotustoimiston TATin Yrityskylä Helsinki -oppimisympäristö koululaisille sekä robotisaatiota ja sen toimintaympäristöjä kehittävä ja keskustelua herättävä keskus Airo Island.


title: Tekniikan museo

text: Tekniikan museon kokoelmissa on lähes 50 000 esinettä, joista vain pieni osa on näyttelyissä esillä. Eräs merkittävimpiä kokoelman esineitä on Elektroninen SarjaKOmputaattori ESKO, Suomen ensimmäinen tietokone. Esinekokoelman lisäksi Tekniikan museolla on noin 46 000 valokuvan, negatiivin ja dian kokoelma. Kuvakokonaisuuksista merkittävimmät ovat Strömberg-kokoelma ja Eric Tigerstedt -kokoelma.


title: Tekniikan museo

text: Museon kirjasto sisältää yli 45 000 teollisuuden ja tekniikan alan kirjaa ja kausijulkaisua. Keskeisimpiä ovat konetekniikkaa ja sähkötekniikkaa käsittelevät teokset sekä teknisten laitteiden käyttöoppaat.


title: Tekniikan museo

text: Museo julkaisee sarjaa Tekniikan museon julkaisuja.


title: Tekniikan museo

text: Ahtaiden tilojen vuoksi museolla on vuokralla varastotilaa Karkkilasta ja Jyväskylästä.


title: Tekniikan museo

text: Tekniikan museon suodatinhalli kärsi tulipalosta keväällä 2008.


title: Journalistiikka

text: Journalistiikka on oppiaine, joka tutkii journalismia ja mediaa. Journalistiikan opintojen ammatillisena tehtävänä on kouluttaa toimittajia joukkoviestimiin. Journalistiikan opintojen tieteellinen tavoite on perehdyttää opiskelijat journalismin ja tiedotusvälineiden tutkimuksen lähtökohtiin, teorioihin ja tutkimusmenetelmiin.


title: Juan Velasco Alvarado

text: Juan Francisco Velasco Alvarado (s. 16. kesäkuuta 1910 – 24. joulukuuta 1977) oli perulainen kenraali, joka hallitsi maata 1968–1975 asevoimien vallankumouksellisen hallituksen nimissä.


title: Juan Velasco Alvarado

text: Köyhistä oloista lähtöisin ollut Velasco Alvarado liittyi 1929 Perun armeijaan ja nousi jalkaväen sotilaasta lopulta divisioonankenraaliksi ja tammikuussa 1968 armeijan komentajaksi ja yleisesikunnan johtoon.


title: Juan Velasco Alvarado

text: Acción Popularin presidentti Fernando Belaúnde Terryn ja kongressin APRA-UNO-enemmistöisen kongressin kiistely ja riita yhdysvaltalaisen öljy-yhtiön hallitsemista öljykentistä Pohjois-Perussa saivat armeijan syöksemään Velascon johdolla vallasta presidentin ja hajottamaan kongressin ja armeija miehitti öljykentät.


title: Juan Velasco Alvarado

text: Velasco nimitti itsensä asevoimien vallankumouksellisen hallituksen ("Gobierno Revolucionario de las Fuerzas Armadas") johtoon. Hänen politiikkansa oli vasemmistolaista ja siihen liittyi kokonaisten teollisuudenhaarojen kansallistaminen ja maauudistus.


title: Juan Velasco Alvarado

text: Ulkopolitiikassa juntta pyrki läheisempiin suhteisiin Neuvostoliiton ja Kuuban kanssa, päinvastoin kuin muut Latinalaisen Amerikan valtiot, jotka olivat oikeistolaisia diktatuureja. Tämä johti huonoihin suhteisiin Yhdysvaltain kanssa.


title: Juan Velasco Alvarado

text: Talouspolitiikka epäonnistui, erityisesti maaviljelys kärsi tilojen pienenemisestä ja pääoman puutteesta. PescaPeru ylikalasti anjovista siten että sen kannat romahtivat ja vuoden 1972 El Niño tuhosi saaliit siten että kalastus ei toipunut kuin vuosikymmenen kuluttua. Tätä kaupan rajoitusten kanssa johti pulaan, säännöstelyyn ja levottomuuksiin.


title: Juan Velasco Alvarado

text: 29. elokuuta 1975 joukko sotilaita nousi kapinaan Tacnassa. 1. 2. 3. 4. ja 5. sotilaspiiri julistivat Velascon epäonnistuneen ja juntta valitsi hänen seuraajakseen pääministerinä toimineen kenraali Francisco Morales Bermúdezin. Tuolloin huonossa kunnossa ollut ja jalan verenkierron häiriöiden vuoksi menettänyt Velasco päätti olla vastustelematta ja piti matalaa profiilia kuolemaansa saakka. Hän kuoli jouluaattona 1977 sotilassairaalassa ja haudattiin Ángelin hautausmaalle Limassa.


title: Kipsaus

text: Kipsaus on lääketieteellinen hoitomenetelmä pääasiassa luunmurtumien hoitoon. Kipsauksella pyritään estämään liike, joka haittaisi leikatun tai murtuneen raajan paranemista. Kipsauksella murtunut raaja tuetaan paikoilleen, kunnes luunmurtuma on parantunut.


title: Kipsaus

text: Kipsejä valmistetaan sekä perinteisestä kipsistä että lasikuidusta.


title: Kipsaus

text: Kalkkikipsisidos valmistetaan puuvillaharsoista, joihin on sekoitettu kipsiä. Kun kipsiharso kastellaan, se kuivuu noin 10 minuutissa ja kovettuu 45 minuutissa. Kipsin täydellinen kuivuminen kestää 72 tuntia.


title: Kipsaus

text: Yksi kipsausmenetelmistä on "pitkä kipsisaapas", jota käytetään yleensä polven alueelle ja sen lähistölle kohdistuneisiin murtumiin ja leikkaushaavojen hoitoon.


title: Alexander Frey

text: Alexander Frey (7. kesäkuuta 1877 Vehkalahti – 28. marraskuuta 1945 Helsinki) oli suomalainen lakimies, pankinjohtaja ja Ruotsalaisen kansanpuolueen poliitikko, joka toimi muun muassa kansanedustajana, senaattorina ja Tarton rauhanvaltuuskunnan jäsenenä. Frey oli vuonna 1917 Svinhufvudin senaatin jäsen ja toimi sisäasiaintoimituskunnan apulaispäällikkönä, jatkaen samassa tehtävässä Paasikiven senaatissa 1918. Frey on yksi Suomen itsenäisyysjulistuksen allekirjoittajista. Hän omisti Storhilan maatilan Kirkkonummella. Frey toimi Pohjoismaiden Yhdyspankin johtokunnan puheenjohtajana 1919–1945 ja pankin pääjohtajana 1928–1945.


title: Alexander Frey

text: Frey pääsi ylioppilaaksi 1895 ja valmistui filosofian kandidaatiksi 1898 saaden maisterin arvon 1900. Tämän jälkeen Frey opiskeli lakia valmistuen lakitieteen kandidaatiksi vuonna 1903. Varatuomarin arvon hän sai vuonna 1906. Frey väitteli lakitieteen tohtoriksi vuonna 1911.


title: Alexander Frey

text: Freyn vanhemmat olivat kenraalimajuri Johan Adolf Frey nuorempi, Reitkallin kartanon omistaja, ja kauppaneuvoksentytär Sofie Pauline Bruun Haminasta. Alexander Freyn isoisä kollegiasessori Johan Adolf Frey vanhempi oli vuonna 1850 korotettu perinnölliseen venäläiseen aatelisarvoon Viipurin aatelistossa.


title: Alexander Frey

text: Senaattori Freyn vaimo oli Martha Gerda Maria Blomqvist (s 26.7.1893, konemestari Berndt Blomqvistin ja Hilda Ekholmin tytär), jonka kanssa hän avioitui 1913. Heidän ainut lapsensa oli suurlähettiläs Åke Frey (1919–1978), Suomen täysivaltainen erikoislähettiläs Turkissa, Iranissa ja Afganistanissa.


title: Omar Torrijos

text: Omar Efraín Torrijos Herrera (13. helmikuuta 1929 – 31. heinäkuuta 1981) oli panamalainen upseeri, joka oli maan johtaja 1968–1981 Panaman vallankumouksen suurimman johtajan nimellä ("Líder Máximo de la Revolución Panameña"). Hän ei virallisesti pitänyt mitään valtiollista asemaa.


title: Omar Torrijos

text: Torrijosin poika Martín Torrijos valittiin 2. toukokuuta 2004 Panaman presidentiksi.


title: Omar Torrijos

text: Torrijos syntyi Santiagossa Veraguasissa. Hän sai stipendin sotilasakatemiaan San Salvadoriin ja liittyi Panaman armeijaan, kansalliskaartiin ("Guardia Nacional de Panamá") vuonna 1952. Vuonna 1956 hän opiskeli School of the Americasissa.


title: Omar Torrijos

text: Torrijos ylennettiin everstiksi 1966 ja 11. lokakuuta 1968 hän johti eversti Boris Martínezin kanssa vallankaappausta demokraattisesti valittua Arnulfo Ariasia vastaan (Arias itse kaappasi vallan 1931). Martínezin hän lähetti maanpakoon 1969 ja ylensi itsensä prikaatikenraaliksi ja selviytyi upseeriensa vallankaappausyrityksestä. Valtansa turvaamiseksi hän hajotti puolueet ja parlamentin, vangitsi opiskelijajärjestöjen ja ammattiyhdistysten johtajat ja ryhtyi koviin toimiin Länsi-Panaman sissiliikkeitä vastaan. Uuteen parlamenttiin pääsi yksi opposition edustaja ja vuoden 1972 uusi perustuslaki antoi Torrijosille korkeimman siviili- ja sotilasvallan.


title: Omar Torrijos

text: Kannattajiensa mielestä hän oli ensimmäinen Panaman väestöä edustanut johtaja rabiblancos-eliitin sijaan. Hän järjesti maauudistuksen ja laajoja valtiollisia hankkeita ja laajensi koulutusta. Kaikki tapahtui ulkomaisten pankkien lainavaroilla ja laajan korruption ja nepotismin alaisuudessa, minkä vuoksi maasta tuli yksi maailman velkaantuneimmista.


title: Omar Torrijos

text: Hän neuvotteli Torrijosin–Carterin sopimuksen Panaman kanavasta. 7. syyskuuta 1977 Jimmy Carterin kanssa solmitun sopimuksen mukaan kanava siirtyisi ennen vuosituhannen vaihdetta Panamalle, mutta Yhdysvallat sai pysyvän oikeuden taata sen neutraliteetin.


title: Omar Torrijos

text: Vuonna 1978 hänen kautensa pääministerinä päättyi, eikä hän pyrkinyt sen pidentämiseen, vaan vetäytyi hetkeksi eläkkeelle. Hän jäi kuitenkin voimakkaan kansalliskaartin johtoon, samaan aikaan kun Aristides Royo toimi presidenttinä.


title: Omar Torrijos

text: Kenraali Torrijos kuoli kun häntä kuljettanut De Havilland Twin Otter -lentokone törmäsi viidakon peittämään Cerro Marta -vuoreen Keski-Panamassa. Sää oli huono koneen kadotessa tutkasta, eikä hylkyä löydetty ennen kuin muutaman päivän kuluttua. Ruumis saatiin viidakosta elokuun alkupäivinä ja Torrijos haudattiin aluksi Casco Viejoon Panamán vanhaan kaupunkiin, ennen kuin häntä varten rakennettu mausoleumi valmistui entiselle kanavavyöhykkeelle.


title: Omar Torrijos

text: Torrijosin kuolema synnytti erilaisia salaliittoteorioita, joista suosituin on Yhdysvaltain CIA:n murhanneen hänet. Ecuadorin presidentti Jaime Roldós Aguilera kuoli samanlaisessa tilanteessa vain kuukausia aiemmin.


title: Ben Shepherd

text: Ben Shepherd (s. nimellä Hunter Benedict Shepherd 20. syyskuuta 1968) on yhdysvaltalainen basisti, joka tunnetaan parhaiten Soundgardenin basistina. Hän on soittanut Soundgardenissa vuodesta 1990 alkaen, korvaten alkuperäisbasisti Hiro Yamamoton.


title: Ben Shepherd

text: Shepherd syntyi Yhdysvaltojen asevoimien tukikohdassa Okinawassa, Japanissa. Hänen perheensä muutti Texasiin ja myöhemmin asettui Bainbridge Islandiin, Washingtoniin, jossa hän kasvoi. Shepherd soitti teini-ikäisenä lukuisissa punk-rock -yhtyeissä. Valmistuttuaan lukiosta hän työskenteli puuseppänä. Hän oli myöhemmin Nirvanan roudarina. Hän osallistui vuonna 1989 Soundgardenin koesoittoon, jossa yhtye haki uutta basistia Hiro Yamamoton tilalle. Shepherd ei kuitenkaan päässyt uudeksi basistiksi, koska ei osannut soittaa kappaleita tarpeeksi hyvin, vaikka Nirvanan jäsenet olivat kehottaneet häntä kokeilemaan. Jason Evermanista tuli Soundgardenin uusi basisti, mutta hän sai tuntemattomista syistä heti potkut. Silloin Shepherd palkattiin yhtyeen basistiksi kiertueelle. Lopulta Shepherdistä tuli vakinainen basisti.


title: Ben Shepherd

text: Shepherd sanoitti ja sävelsi Soundgardenin kolmannen albumin "Badmotorfingerin" kappaleen "Somewhere". Hän osallistui myös useiden muiden albumin kappaleiden sävellystyöhön.


title: Ben Shepherd

text: Vuonna 1993 Shepherd ja Soundgarden -rumpali Matt Cameron perustivat sivu-projektina yhtyeen nimeltä Hater. Shepherd lauloi ja soitti kitaraa kappaleissa. Yhtye julkaisi yhtyeen nimettä kantavan albumin ja nauhoitti vielä toisen albumin nimeltä "The 2nd", mutta se julkaistiin vasta 10 vuotta debyytin julkaisun jälkeen vuonna 2005. Näiden vuosiden välissä Shepherd viimeisteli kappaleet, joita hän oli tehnyt Wellwater Conspiracyn ja Mark Laneganin kanssa. Kappaleet päätyivät lopulta "The 2nd"lle.


title: Ben Shepherd

text: Vuonna 1994 Soundgarden julkaisi menestyneimän albuminsa "Superunknownin", jolla oli kaksi kappaletta, jotka Shepherd oli sanoittanut ja säveltänyt. Nämä kappaleet olivat "Half" ja "Head Down".


title: Ben Shepherd

text: Vuonna 1996 Soundgarden julkaisi viimeisen studio-albuminsa "Down on the Upside", jonka kuudestatoista kappaleesta Shepherd oli säveltänyt tai sanoittanut kuusi. Kappaleet olivat "Zero Chance", "Ty Cobb" , "Dusty", "Never Named", "Switch Opens" ja "An Unkind". Shepherd kertoi säveltäneensä musiikin kappaleeseen "Never Named" teini-ikäisenä. "Ty Cobb" oli ensimmäinen Shepherdin kirjoittama kappale, josta tuli single.


title: Ben Shepherd

text: Vuoden 1997 lopulla Shepherd oli mukana ensimmäisissä The Desert Sessionsin nauhoituksissa ("Volumes 1&2"), joissa hän soitti bassoa. Shepherd soitti myös Tony Iommin ensimmäisellä soololevyllä.


title: Ben Shepherd

text: Shepherdillä on yksi tytär nimeltään Ione. Tällä hetkellä Shepherd asuu Bainbridge Islandilla, Washingtonissa.


title: Burden in My Hand

text: Burden in My Hand on Soundgardenin vuonna 1996 julkaisema single albumilta "Down on the Upside". Se on toinen singlejulkaisu samalta albumilta.


title: Burden in My Hand

text: Kappale on Chris Cornellin säveltämä ja sanoittama. Kappaleesta tehtiin musiikkivideo, jossa yhtye on aavikolla.


title: Blow Up the Outside World

text: Blow Up the Outside World on Soundgardenin vuonna 1996 julkaisema single "Down on the Upside" -albumilta. Se on kolmas single-julkaisu albumilta.


title: Blow Up the Outside World

text: Singlen kahden live-version alkuperäiset versiot esiintyivät vuoden 1989 albumilla "Louder Than Love".


title: Ty Cobb (kappale)

text: Ty Cobb on Soundgardenin vuonna 1996 julkaisema single. Se on neljäs single-julkaisu yhtyeen "Down on the Upside" -albumilta. Kappaleen on sanoittanut Chris Cornell ja säveltänyt Ben Shepherd.


title: Ty Cobb (kappale)

text: Kappaleen nimi oli alun perin ”Hot Rod Death Toll” mutta muistutti Shepherdiä kuuluisasta baseballin pelaajasta Ty Cobbista, josta tuli alkoholisti pelaajauransa jälkeen.


title: Chris Chavis

text: Christopher ”Chris” Chavis, painijanimeltään Tatanka, (s. 8. kesäkuuta 1961 Pembroke, Pohjois-Carolina) on yhdysvaltalainen showpainija, joka painii SmackDown!-brändissä World Wrestling Entertainmentissa. Hän on intiaani. Debyyttinsä Chavis teki vuonna 1989. Hän on voittanut urallaan muun muassa AWF:n Yhdysvaltain mestaruuden, i-Generationin Australian raskaan sarjan mestaruuden kahdesti sekä NAWA:n raskaan sarjan mestaruuden.


title: Chris Chavis

text: Tatankan lopetusisku on Tomahawk Chop. Hänellä on ollut kolme manageria, Sherri Martel, Joe Scarpa ja Ted DiBiase.


title: Kurume

text: Kurume () on kaupunki Fukuokan prefektuurissa Japanissa. Kaupungin väkiluku vuonna 2014 oli 305 214 ja väestötiheys 1 328 asukasta neliökilometrillä. Kaupungin pinta-ala on 229,84 km². Kurume on valittu yhdeksi Japanin ydinkaupungeista.


title: Kurume

text: Tunnettu rengasvalmistaja Bridgestone on lähtöisin Kurumesta. Bridgestone aloitti Fukuokassa perinteisten jikatabi-kenkien valmistajana ja huomasi aikoinaan, että suojaamalla kenkien pohjat kumilla estettiin riisipelloissa elävien loismatojen pääsy ihmisiin. Muita tunnettuja asioita ovat esimerkiksi Checkers-popyhtye, näyttelijä-laulaja Seiko Matsuda, anime-taiteilija Leiji Matsumoto, televisiokasvo Rena Tanaka ja Morning Musume -yhtyeen laulaja Reina Tanaka.


title: Kurume

text: Kuuluisia kurumelaisia tuotteita ovat tonkotsu-keitto, ramen-nuudelit ja intiansiniset kudotut vaatteet. Kaupungissa sijaitsee Kurumen yliopisto.


title: Pro Vantaa

text: Pro Vantaa ry. on suomalainen, Vantaalla kotipaikkaansa pitävä, rekisteröity yhdistys, joka kertoo säännöissään tavoitteekseen demokratian, suvaitsevaisuuden ja yhteishengen edistämisen ja kehittämisen. Yhdistys ei ole sitoutunut poliittisiin puolueisiin ja kertoo arvostavansa vantaalaisten yhteisöllisyyttä, kulttuuriperintöä, luontoa ja ympäristöä. Taloudenpidon kestävät ratkaisut, yrittäjyys ja työllistyminen ovat myös agendalla ja yhdistys pyrkii edistämään vapaata keskustelua ja tarjoamaan mahdollisuuden päätöksentekoon vaikuttamiseen.


title: Pro Vantaa

text: Vuoden 2004 kunnallisvaaleissa Pro Vantaa sai 1 015 ääntä (1,4 %) ja yhden edustajan, silloisen puheenjohtajansa Ensio Laaksosen, Vantaan kaupunginvaltuustoon.


title: Pro Vantaa

text: Lisäksi yhdistyksellä on edustus useissa kunnallisissa luottamuselimissä.


title: Pohjolan Työ

text: Pohjolan Työ oli Oulussa vuosina 1937–2011 ilmestynyt sosiaalidemokraattinen sanomalehti. Sen levikkialueena oli Pohjois-Pohjanmaa, Kainuu ja Lappi.


title: Pohjolan Työ

text: Lehden perustamisen taustalla olivat Pohjois-Suomen sosiaalidemokraattien ja kansanrintamataktiikkaan siirtyneiden kommunistien yhteistyöpyrkimykset. Vasemmistoradikaalia "Pohjan Voimaa" painanut Työväen Kirjateollisuuden kirjapaino oli suljettu kommunistien toiminnan kieltämisen yhteydessä vuonna 1930. Sosiaalidemokraattien "Pohjolan Työmies" oli tehnyt vararikon vuonna 1933, minkä jälkeen vaatimatonta lehteä julkaistiin päätoimittaja Arvi Turkan nimissä. Neuvottelujen tuloksena syntyi uusi työväenlehti "Pohjolan Työ", jonka kustannusyhtiö vuokrasi Kirjateollisuuden kirjapainon. Kustannus Oy Pohjolan Työn osakkaina oli myös kommunisteja, mutta yhtiön johto ja lehden toimitus olivat sosiaalidemokraattien käsissä. Suurimmat osakkaat olivat sosiaalidemokraattinen puolue sekä Oulun ja Kemin työväenyhdistykset.


title: Pohjolan Työ

text: Vuoden 1938 alusta säännöllisesti ilmestynyt "Pohjolan Työ" julisti tavoitteekseen työväen järjestäytymisen taisteluun taloudellisten ja valtiollisten oikeuksiensa sekä kansanvallan puolesta. Kuudesti viikossa ilmestynyt, yleensä neli- tai kuusisivuinen lehti toimitettiin ja painettiin Kirjateollisuuden tiloissa Oulun Pakkahuoneenkadulla. Se saavutti nopeasti noin 5 000 kappaleen levikin ja menestyi taloudellisesti varsin tyydyttävästi. Riittämättömistä toimitusresursseistaan huolimatta "Pohjolan Työ" pyrki sotavuosinakin olemaan täyden palvelun sanomalehti, joka tarjosi lukijoilleen monipuolisen annoksen ulkomaan- ja kotimaanuutisia, tietoa poliittisesta ja ammatillisesta työväenliikkeestä sekä kulttuuria, urheilua ja viihdettä. Se suhtautui sotaan realistisesti ja vierasti yhteistyötä Natsi-Saksan kanssa.


title: Pohjolan Työ

text: Sotien jälkeen Pohjois-Suomen kansandemokraatit perustivat oman "Kansan Tahto" -lehden. "Pohjolan Työ" luovutti vuokraamansa kirjapainon vuonna 1946 Työväen Kirjateollisuudelle, jonka määräysvalta jaettiin tasan kansandemokraattien ja sosiaalidemokraattien kesken. Kannatustaan menettäneen SDP:n lehden levikki laski ja se ajautui vakaviin talousvaikeuksiin. "Pohjolan Työ" joutui supistamaan toimintaansa ja vuonna 1953 sen ilmestymistiheyttä harvennettiin kolmeen kertaan viikossa. Kansandemokraattien käsiin joutuneen Kirjateollisuuden tilalle hankittiin T-lehdistö Oy:n avulla entisen "Laatokka"-lehden kirjapaino, jonka omistajaksi perustettiin PT-paino Oy. Uudet toimitilat saatiin työväenyhdistyksen omistamalta Teatteritalon tontilta. Lehden ensimmäiset numerot omassa kirjapainossa painettiin maaliskuussa 1954.


title: Pohjolan Työ

text: Säästötoimien seurauksena "Pohjolan Työ" muuttui täyden palvelun uutislehdestä sosiaalidemokraattiseksi järjestölehdeksi, jonka kehittämiseen ei ollut varoja eikä riittävästi tarmoa. Sen sisältöä leimasi taistelu kommunisteja ja sittemmin skogilaisia, maalaisliittoa ja Kekkosta vastaan. SDP:n 1950-luvun puoluehajaannuksesta lehti selvisi melko vähin vaurioin. Oulun kovassa lehtikilpailussa se jäi kuitenkin selvästi "Kalevan", "Kansan Tahdon" ja "Liiton" varjoon.


title: Pohjolan Työ

text: 1950-luvun lopussa ja 1960-luvulla "Pohjolan Työ" kamppaili olemassaolostaan ja pääsi SDP:n kannatuksen lisääntymisen myötä vähitellen uuteen nousuun. Sen kirjapainoyhtiö PT-paino hankki vuonna 1969 uuden rotaatiokoneen ja rakensi uuden toimitalon Karjasillan Ahjotielle. SDP:n uudistumisen sekä valtion ja ammattiyhdistysliikkeen tuen ansiosta voitiin ryhtyä kehittämään myös lehden sisältöä. 1970-luvun puolivälistä lähtien "Pohjolan Työn" muuttui ay- ja palkansaajalehden suuntaan ja sen toimittajakunta, sivumäärä, levikki ja liikevaihto kasvoivat. Levikki oli enimmillään noin 8 500 kappaletta vuonna 1978. Oulun toimituksen lisäksi lehdellä oli aluetoimittajat Kemissä, Kajaanissa, Raahessa ja Rovaniemellä. Vanhentuneesta painokoneesta luovuttiin vuonna 1976, jolloin lehden painatus siirrettiin "Kalevan" kirjapainoon. Samalla siirryttiin valoladontaan ja tabloid-kokoon. Tietokonepohjainen tekstinvalmistus otettiin käyttöön vuonna 1985.


title: Pohjolan Työ

text: Vuonna 1979 hyväksytyn toiminta-ajatuksen mukaan "Pohjolan Työstä" pyrittiin kehittämään Pohjois-Suomen sosiaalidemokraattinen maakuntalehti, joka olisi aikaisempaa vähemmän riippuvainen puoluejärjestöistä. Osakepääoman korotuksen yhteydessä Työväenlehdistön kannatusyhdistyksen osuus kasvoi 84 prosenttiin ja Oulun työväenyhdistyksen osuus supistui viiteen prosenttiin. Yhteiskunnan tuki muodosti vuonna 1984 neljänneksen kustannusyhtiön liikevaihdosta. Yhtiön tuotoista lähes kaksi kolmannesta tuli ilmoituksista ja alle viidennes tilauksista. Menoista yli kolmannes kului painatukseen, lähes 15 % jakeluun ja yli 38 % toimituksen kuluihin.


title: Pohjolan Työ

text: "Pohjolan Työn" taloudellinen tilanne pysyi tilaajamäärän laskusta huolimatta kohtalaisena aina 1980-luvun loppuun saakka. 1990-luvun alun lama johti ilmoitustulojen laskuun ja velkaantumiseen, joista selvittiin säästötoimien ja velkajärjestelyn avulla vasta 2000-luvun alkuun mennessä. SDP:n puoluehallituksen päätettyä maakuntalehtien viestintätuen leikkaamisesta lehti supisti ilmestymistään kahteen kertaan viikossa vuoden 2010 alusta lähtien. Toimintansa turvaamiseksi yhtiö vähensi henkilökuntaa ja ryhtyi julkaisemaan "Oulun Sanomat" -kaupunkilehteä. Kesäkuussa 2011 puoluehallitus päätti pohjoissuomalaisten vetoomuksista huolimatta puolueen viestintätuen lakkauttamisesta, jolloin myös "Pohjolan Työn" julkaiseminen päätettiin lopettaa.


title: Pohjolan Työ

text: "Pohjolan Työ" alkoi ilmestyä uudelleen verkkomedian muodossa vuonna 2014.


title: Pohjolan Työ

text: Lehden päätoimittajina työskentelivät Arvi Turkka (1937 ja 1942), Kusti Kaukovaara (1938–1942), Onni Haini (1942–1946), Martti Tyrkkö (1946–1947), Väinö Huuska (1947–1950), Taisto Honkanen (1951–1958), Toivo Nykänen (1958–1963), Aarne Keskitalo (1964–1966), Arto Paasilinna (1966–1968), Kaarlo Haapanen (1968–1972), Pentti Portaankorva (1972–1974), Aimo Massinen (1974–1977), Timo Paakki (1977), Asko Seppänen (1977–1980), Olavi Määttä (1981–1986) ja Antti Vuorenrinne (1986–1989) ja Risto Kenttä. Viimeinen päätoimittaja oli Anna-Riitta Kainulainen.


title: Muotoilu- ja taideinstituutti

text: Muotoiluinstituutti () on viestinnän ja muotoilun koulutusyksikkö, joka on osa Lahden ammattikorkeakoulua. Lahden ammattikorkeakoulun Muotoiluinstituutti on Suomen arvostetuimpia alan kouluja Aalto-yliopiston taiteiden ja suunnittelun korkeakoulun ohella.


title: Muotoilu- ja taideinstituutti

text: Muotoiluinstituutin koulutusohjelmien perusta on visuaalisissa taiteissa ja humanistisissa tieteissä. Koulutusyksikön tehtävä on kouluttaa yhteiskunnan ja elinkeinoelämän palvelukseen asiantuntija-ammattilaisia, jotka osaavat antaa silmin havaittavan ja käsin kosketeltavan muodon sekä merkityssisällön ihmisen tarvitsemille esineille, viesteille ja palveluille. Muotoiluinstituutin ydinosaaminen liittyy koulutussisällön hallitsemiseen siten, että koulutus toteutetaan tiiviissä yhteistyössä yrityselämän kanssa, sekä monien alalla vaikuttavien tutkimusyksiköiden ja järjestöjen kanssa, jolloin alan viimeisin tutkimustieto jalkautuu koulutuksen käyttöön.


title: Muotoilu- ja taideinstituutti

text:
Kuvataiteen koulutusohjelma päättyi vuoteen 2016, johon saakka oppilaitoksen nimi oli Muotoilu-
ja taideinstituutti.


title: Muotoilu- ja taideinstituutti

text: Muotoiluinstituutti aloitti toimintansa vuonna 1899, jolloin Lahteen perustettiin Itä-Hämeen maamiestyökoulu. Useiden eri vaiheiden ja nimen muutosten jälkeen 2.1.1971 perustettiin Lahden taideoppilaitos, joka toimi Lahden kaupungin alaisuudessa. Taideoppilaitoksessa oli taideteollisuuden ja kuvataiteen linja, ja oppilaitos saavutti nykyisen laajuutensa, kun siihen yhdistettiin alun perin vuonna 1938 Helsinkiin perustettu kultaseppäkoulu. Tässä vaiheessa myös Taideinstituutti kuului kokonaisuuteen, kunnes oppilaitosten tiet jälleen erosivat 1979, yhdentyäkseen ammattikorkeakoulun myötä vuonna 1992. Vuosina 1983-1994 Muotoiluinstituutin rehtorina toimi Antti Hassi, joka teki arvokasta työtä muotoilun ja taidekasvatuksen aseman vahvistamiseksi.


title: Muotoilu- ja taideinstituutti

text: Muotoiluinstituutti oli vuoden 1995 loppuun saakka valtion omistama ja opetushallituksen valvonnassa toimiva käsi- ja taideteollisuusalan ammatillinen oppilaitos. Vuoden 1996 alussa omistajaksi vaihtui Päijät-Hämeen koulutuskonserni. Vuonna 2009 Muotoiluinstituutti ja Taideinstituutti yhdistettiin hallinnollisesti saman yksikön alle, vaikka toimivatkin eri toimipisteissä. Samalla oppilaitoksen nimi vaihtui Lahden ammattikorkeakoulun Muotoilu- ja taideinstituutiksi.


title: Muotoilu- ja taideinstituutti

text: Muotoiluinstituutin teollisen muotoilun tutkimus ja opetus vahvistui vuoden 2010 alussa, kun Aalto-yliopiston Taideteollisen korkeakouluun perustettiin kaksi uutta muotoilun professuuria. Professuurien taustalla on Lahden alueen ja sen yrityselämän sekä Aalto-yliopiston yhteinen tavoite kehittää suomalaista teollisen muotoilun osaamista erityisesti Lahden alueella ja koko metropolialueella. Professorien työpanoksesta merkittävä osa suuntautuu Lahden alueelle, ja he työskentelevät Muotoiluinstituutin yhteydessä.


title: Muotoilu- ja taideinstituutti

text: Muotoilu- ja taideinstituutin opiskelijajärjestöt perustivat talvella 2009-2010 Lahden keskustaan yhteisen näyttelytilan, Galleria Oyoy:n, jonka toiminta lakkautettiin kuvataiteen koulutuksen päättymisen myötä.


title: Muotoilu- ja taideinstituutti

text: Vuonna 2011 perustettiin uusi ajoneuvomuotoilun pääaine.


title: Muotoilu- ja taideinstituutti

text: Elokuva- ja tv-ilmaisun koulutusohjelma päättyi tammikuussa 2011.


title: Muotoilu- ja taideinstituutti

text: Kuvataiteen koulutusohjelmaan ei oteta enää uusia opiskelijoita. Lopettamispäätös Lahden Taideinstituutille annettiin koulun 40-vuotissyntymäpäivänä 7.1.2012. Viimeinen opiskelijahaku oli keväällä 2012. Viimeiset kuvataiteilijat valmistuivat Lahdessa 2016. Kolme viimeiseksi jäänyttä vuosikurssia avasivat keväällä 2014 Lahden Taideinstituutin taideportaalin, joka syntyi opiskelijoiden kiintymyksestä kouluaan kohtaan. Sivuston kautta on mahdollista löytää Taideinstituutista valmistuneiden ja opiskelijoiden teoskuvia, tietoja sekä linkkejä taiteilijoiden kotisivuille. Tarkoituksena on säilyttää yksien kansien välissä koulun historiaa ja henkeä sen lopettamisen jälkeenkin.


title: Muotoilu- ja taideinstituutti

text: AMK-tutkinnot


title: Muotoilu- ja taideinstituutti

text:
Medianomi (AMK), Visuaalinen viestintä
Muotoilija (AMK), Kokemus- ja palvelumuotoilu
Muotoilija (AMK), Sisustusarkkitehtuuri ja kalustemuotoilu
Muotoilija (AMK), Teollinen ja brändimuotoilu


title: Muotoilu- ja taideinstituutti

text: YAMK-tutkinto


title: Muotoilu- ja taideinstituutti

text: Ennen vuotta 2017 alkanut koulutus


title: Muotoilu- ja taideinstituutti

text: Muotoiluinstituutti järjestää myös täydennyskoulutusta ja avointa ammattikorkeakouluopetusta.


title: Muotoilu- ja taideinstituutti

text: Muotoiluinstituutin opiskelijoiden edunvalvonnasta ja yhteisestä toiminnasta vastaa Muotoiluinstituutin opiskelijayhdistys, MIO. Tutortoiminnasta ja ammattikorkeakoulun sisäisestä toiminnasta vastaavana opiskelijakuntana toimii Lahden ammattikorkeakoulun opiskelijakunta, LAMKO.


title: Muotoilu- ja taideinstituutti

text: Talvella 2010 Muotoiluinstituutin opiskelijat antoivat julkisuuteen avoimen kirjeen, missä esitettiin lukuisia parannuksia koulun nykytilaan. Oppilaiden mukaan koulun opetuksen taso oli heikentynyt ja samalla koulun kansainvälinen kiinnostavuus on laskenut. Opiskelijat halusivat myös, että Muotoiluinstituutin perinteikästä nimeä tuotaisiin näkyvämmin esille, muun muassa omien nettisivujen kautta. Lahden ammattikorkeakoulun rehtori Risto Ilomäki myönsi, että koulun taloudellisia voimavaroja on viime vuosina nipistetty. Hänen mielestään se ei kuitenkaan ole vaikuttanut esimerkiksi opetuksen laatuun.


title: Muotoilu- ja taideinstituutti

text: Lahden ammattikorkeakoulu ja sitä ylläpitävä Päijät-Hämeen koulutuskonserni saivat voimakasta kritiikkiä päätökseen perinteikkään kuvataiteen opetuksen lakkauttamisesta Lahdessa.


title: Paavo Tikkanen

text: Paavo Tikkanen (2. maaliskuuta 1823 Kiuruvesi – 7. marraskuuta 1873 Helsinki) oli suomalainen toimittaja, runoilija, kääntäjä ja tunnettu suomalaisuusmies. Hän toimi "Suomettaren" päätoimittajana 1847–1850 ja 1856–1864.


title: Paavo Tikkanen

text: Tikkanen oli kotoisin rahvaasta, mutta vauraasta perheestä. Hänen vanhempansa olivat talollinen Antti Tikkanen ja emäntä Liisa Remes. Tikkanen kävi Kuopion triviaalikoulua 1831–1838 ja valmistui ylioppilaaksi Porvoon lukiosta 1841.


title: Paavo Tikkanen

text: Tikkanen oli yksi ensimmäisiä Helsingin yliopiston sukunimeltään suomalaisista opiskelijoista. Vuonna 1844 hän piti Savo-karjalaisessa osakunnassa puheen, jota on pidetty "Suomettaren" syntyhetkenä. Vuosina 1845–1847 Tikanen toimitti ja levitti osakunnan julkaisusarjaa "Lukemisia Suomen kansan hyödyksi", jossa oli hänen suomennoksiaan kuten "Hauta Perhossa" ja omia kirjoituksia. Jälkimmäiseen perustuva "Suomen Suuriruhtinaanmaan nykyinen tilasto" ilmestyi erikseenkin vuonna 1848. Tikkanen suomensi myös muun muassa Johan Ludvig Runebergin runoutta.


title: Paavo Tikkanen

text: Osakunta perusti Tikkasen aloitteesta vuonna 1846 Suomalaisseuran, joka piirissä tehtiin seuraavana vuonna aloite ensimmäisen suomenkielisen päivälehden "Suomettaren" perustamiseksi. Tikkanen toimi lehden päätoimittajana 1847–1850 ja 1856–1864. Yhden lehteen laatimansa artikkelin Tikkanen julkaisi erikseen vuonna 1948 nimellä "Pitäjänkoulu Lajusissa Lihvinmaalla".


title: Paavo Tikkanen

text: Tikkanen valmistui filosofian kandidaatiksi Helsingin yliopistosta vuonna 1847 ja väitteli tohtoriksi vuonna 1859. Hänen tilastotieteen väitöskirjansa, "Väkiluku ja asukas-suhteet Suomessa" (1859), oli kolmas suomenkielinen väitöskirja. Hänen maantieteellinen oppikirjansa "Suomen Suuriruhtinaanmaan nykyinen tilasto" (1848) sisältää ensimmäisen suomenkielisillä nimillä ja selityksillä varustetun Suomen kartan. Nykyisessä yleiskielessä on lukuisia Tikkasen sepittämiä ilmauksia: "aikakauskirja, ajanmukainen, asiantuntija, edustaa, esitellä, ilmiö, luento, mielipide, ominaisuus, osasto, pääsylippu, sanomalehdistö, säteillä, teollisuus, tilasto" (merkityksessä 'tila'), "toimia, tuote, uskonpuhdistus, uskonto, valtio, valtiopäivät, Varsinais-Suomi, vastuu, väline, ystävätär, ääntyä".


title: Paavo Tikkanen

text: Tikkanen toimi myös liikemiehenä. Hän vuokrasi 1848 Herman Kellgrenin kanssa Suomalaisen Kirjallisuuden Seuralta kirjapainon ja osti Öhmanin kirjakaupan haaraliikkeen Helsingistä. Joidenkin liiketoiminnan vastoinkäymisten lisäksi hänen kotinsa ja omaisuutensa tuhoutuivat tulipalossa vuonna 1858. 1860-luvulla Tikkanen toimi asianajajana, kunnes hän vuonna 1870 hän sairastui parantumattomasti.


title: Paavo Tikkanen

text: Tikkasen puoliso vuodesta 1851 oli Helena Maria Tengström (1829–1857), professori Johan Jakob Tengströmin tytär. Heidän poikansa J. J. Tikkanen oli Suomen ensimmäinen taidehistorian professori, pojanpoikansa Robert Tikkanen olympiamitalisti ja pojanpojanpoikansa Henrik Tikkanen kirjailija. Heidän tyttärensä Johanna Tikkanen oli keksijä.


title: Pelmeni

text: Pelmeni () on Venäjällä laajasti tunnettu ja alun perin Kiinasta kotoisin oleva raviolia muistuttava ruokalaji, joka valmistetaan käärimällä yleensä jauhelihasta valmistettu täyte ohuen vehnäjauhoista valmistetun taikinan sisään. Pelmenit yleensä pakastetaan valmistuksen jälkeen ja ennen tarjoilua keitetään suolalla maustetussa vedessä tai lihaliemessä. Ne tarjoillaan usein voisulan, sipulisilpun ja smetanan kanssa.


title: Pelmeni

text: Alun perin pelmenit ovat tulleet tunnetuksi Venäjällä suomalais-ugrilaisen kansan, udmurttien, perinneruokana.


title: The Thrills

text: The Thrills on irlantilainen indie/rock-yhtye Dublinista.


title: The Thrills

text: Yhtye perustettiin Dublinissa vuonna 2001. Heidän debyyttialbuminsa "So Much for the City" nosti heidät Irlannin hittilistoille. Jäsenet ovat nimenneet esikuvikseen Neil Youngin, The Beach Boysin ja The Monkeesin.


title: The Thrills

text: The Thrillsin musiikkia on esitetty kaksi kertaa suositussa nuortensarjassa O.C.. Yksi sarjan päänäyttelijöistä, Adam Brody, on yhtyeen suuri fani. The Thrillsin hitti "Big Sur" soitettiin ensimmäisen kauden 17. jaksossa ja yhtye esiintyi toisen kauden 9. jaksossa soittaen kappaleet "Saturday Night", "Not For All The Love In The World" ja "The Curse of Comfort".


title: Estádio do Dragão

text: Estádio do Dragão on jalkapallostadion Porton kaupungissa Portugalissa. Stadionille mahtuu 50 948 katsojaa.


title: Estádio do Dragão

text: Estádio do Dragãon rakentamisesta päätettiin vuonna 2001, kun oli selvää, että vuoden 2004 jalkapallon EM-kilpailut käytäisiin Portugalissa. Lisäksi rakennuspäätökseen vaikutti Porton johtavan jalkapalloseuran FC Porton tarve päästä uudelle stadionille vanhahtaneelta Estadio das Antasilta. Estádio do Dragão valmistui lopulta vuonna 2003, ja Estadio das Antas hävitettiin vuonna 2004.


title: Estádio do Dragão

text: FC Porto siirtyi uudelle stadionille heti sen valmistuttua ja pelasi siellä kotiotteluitaan voitokkaalla Mestarien liiga -kaudellaan 2003–2004. Ensimmäinen Estádio do Dragãolla pelattu ottelu oli FC Porto – FC Barcelona, joka pelattiin 16. marraskuuta 2003. FC Porto voitti maalein 2–0, mutta ottelua sävytti uuden pelinurmen huonokuntoisuus. Nurmi päätettiinkin neitsytottelun jälkeen uusia ja FC Porto siirtyi pelaamaan takaisin vanhalle stadionilleen, palatakseen Estádio do Dragãolle helmikuussa 2004. Näin joukkue pääsi uudelle stadionille pelaamaan Mestarien liigan pudotuspelivaiheen kotiotteluitaan.


title: Estádio do Dragão

text: Laajemmalle yleisölle stadion esittäytyi vuoden 2004 jalkapallon EM-kilpailuiden avausottelussa 12. kesäkuuta 2004, jossa isäntämaa Portugali hävisi tulevalle Euroopan-mestarille Kreikalle maalein 1–2. Estádio do Dragãolla pelattiin edellä mainituissa EM-kisoissa myös muun muassa Kreikan ja Tšekin välinen välieräottelu, joka päättyi Kreikan voittoon ensimmäisen jatkoajan lopussa syntyneellä hopeisella maalilla.


title: Estádio do Dragão

text: Myös Portugalin ja Suomen välinen EM-karsintaottelu pelattiin Dragão-stadionilla 21.11.2007, joka päättyi tasatulokseen 0-0 varmistaen sen, että Portugali meni taistelemaan Euroopan mestaruudesta jättäen Suomen ulos EM-kilpailuista.


title: Estádio do Dragão

text: Estádio do Dragãon nimi tarkoittaa vapaasti suomennettuna Lohikäärmeen stadionia. Stadionin nimi juontaa juurensa sen isäntäseura FC Portoon. Porton kaupungin vaakunaa on aiemmin koristanut lohikäärme, samoin FC Porton logoa. Myös jalkapalloseuran kannattajien lempinimi on "lohikäärmeet".


title: Estádio do Dragão

text: Estádio do Dragão on moderni jalkapallostadion, jossa katsomot alkavat lähes välittömästi kentän reunasta. Stadionin päätykatsomot ovat yksikerroksisia, kun taas pää- ja "aurinkokatsomo" ovat molemmat kaksikerroksisia. Näiden kahden kerroksen välissä sijaitsee aitiorivistö. Estádio do Dragão sijaitsee noin kolme kilometriä koilliseen Porton keskustasta, sen maantieteelliset koordinaatit ovat 41°09'42 pohjoista leveyttä ja 8°35'02 läntistä pituutta. Vaikka Estádio do Dragão onkin pääasiallisesti jalkapallostadion, käytetään sitä myös muihin tarkoituksiin. Muun muassa brittiläinen rockyhtye Rolling Stones vieraili Dragãolla maailmankiertueellaan vuonna 2006.


title: Psykiatrinen epidemiologia

text: Psykiatrinen epidemiologia on lääketieteen ala, joka tutkii sairauksien ja niistä aiheutuvien haittojen yleisyyttä tietyssä väestöryhmässä. Tutkittaessa eri väestöryhmien terveydentilaa saatetaan arvioida yksilöiden mahdollisia riskejä sairastua johonkin sairauteen tai häiriöön. Epidemiologia pyrkii myös löytämään uusia sairauksia jo tunnettujen sairauksien kulkuun liittyvien asioiden ohella, joita ovat esimerkiksi sairastavuuden muutokset eri aikakausina ja terveydenhuoltojärjestelmän toiminnan tarkkailu.


title: Psykiatrinen epidemiologia

text: Deskriptiivinen eli kuvaileva epidemiologia tutkii mielenterveysongelmien yleisyyttä ja jakautumista väestötasolla. Esimerkiksi iällä, sukupuolella, siviilisäädyllä ja sosiaalisella asemalla on todettu olevan vaikutusta monien sairauksien puhkeamiseen.


title: Psykiatrinen epidemiologia

text: Analyyttinen epidemiologia tutkii tekijöitä jotka ovat yhteydessä mielenterveyshäiriöiden esiintyvyyteen, ja pyrkii selvittämään voidaanko näihin tekijöihin vaikuttamalla kaventaa sairauksien ja häiriöiden esiintyvyyttä. Näitä tekijöitä ovat esimerkiksi työttömyys tai syrjäytyminen.


title: Psykiatrinen epidemiologia

text: Psykiatrinen terveydenhuoltotutkimus tutkii mielenterveyspalveluiden tarvetta, saatavuutta ja toimintaa. Esimerkiksi seuraamalla pitkäsaikaispotilaiden kuntoutuksen menestyksellisyyttä voidaan arvioida menetelmien toimivuutta, ja toimintaa voidaan kehittää parhaiden tulosten saamiseksi.


title: Rauhala (Kotka)

text: Rauhala on Kotkan kaupunginosa, joka sijaitsee entisen Karhulan kauppalan keskustan eli nykyisten Karhulan ja Helilän kaupunginosien itäpuolella. Rauhala kuului Kymin kuntaan vuoteen 1950 saakka ja Karhulan kauppalaan vuosina 1951–1976.


title: Rauhala (Kotka)

text: Rauhalan tilastoalueen asukasluku on 1 768 (31.12.2012), mutta tilastoalueeseen kuuluu myös Käpylän asuinalue, joka kaavassa on Helilän kaupunginosaa.


title: Rauhala (Kotka)

text: Rauhala on pääosin omakotitaloaluetta, mutta kerros- ja rivitaloja on kaupunginosan pohjoisosissa, jossa sijaitsevat myös Rauhalan koulu (luokat 1–6), Ilona Areena (Kotkan jäähalli) ja sen vieressä Katajaisten urheilukenttä.


title: I Am the Night

text: I Am the Night on metallimusiikkiyhtye Panteran kolmas albumi vuodelta 1985.


title: Suomen Lentoemäntä- ja Stuerttiyhdistys

text: Suomen Lentoemäntä- ja Stuerttiyhdistys SLSY ry. on Suomessa toimivien lentoyhtiöiden stuerttien ja lentoemäntien ammattiyhdistys ja AKT:n ammattiosasto. Järjestö perustettiin vuonna 1953 nimellä Suomen Lentoemäntäyhdistys. Yhdistys oli Akavan jäsen vuosina 1973–2002. SLSY liittyi AKT:n jäsenjärjestöksi vuonna 2015.


title: Suomen Lentoemäntä- ja Stuerttiyhdistys

text: Suomen Lentoemäntä- ja Stuerttiyhdistys SLSY ry:n tarkoituksena on lentoemäntien ja stuerttien oikeudellisen aseman turvaaminen työelämässä ja työsuhteessa sekä taloudellisen ja sosiaalisen aseman parantaminen. SLSY pyrkii aktiivisesti kehittämään lentoemäntien ja stuerttien työolosuhteita sekä ammattialaa ja ammattitaitoa. Yhdistys neuvottelee alan yleisen, yleissitovan työehtosopimuksen ja valvoo sen noudattamista.


title: Suomen Lentoemäntä- ja Stuerttiyhdistys

text: Järjestäytymisaste on korkea. Esimerkiksi Finnairin lentoemännistä ja stuerteista 98 % kuuluu yhdistykseen ja CityJetillä (ent.Blue1) vastaava osuus on 90 %. Finnairin ja CityJetin lisäksi yhdistys edustaa Nordic Regional Airlinesin eli Norran matkustamohenkilökuntaa. Yhdistyksellä on satunnaisia jäseniä myös muissa lentoyhtiöissä. Jäseniä liitolla on noin 1 700. SLSY:n puheenjohtajana toimii Juha Kuurne.


title: Sinkkisälpä

text: Sinkkisälpä (ZnCO) eli smithsoniitti on tärkeä sinkkimalmimineraali, joka esiintyy sulfidimalmien yhteydessä. Se oli sinkin pääasiallinen raaka-aine 1880-luvulle saakka, jolloin sinkkivälke korvasi sen.


title: Sinkkisälpä

text: Sinkkisälpä on väriltään usein vihreä, mutta väri vaihtelee muun muassa valkean, harmahtavan ja keltaisen välillä. Kidejärjestelmä trigoninen, viiru valkoinen. Kiilto on lasinen tai helmiäismäinen. Sinkkisälvän kovuus on 4–4,5 Mohsin asteikolla ja ominaispaino on 4,4–4,5 g/cm³.


title: Sinkkisälpä

text: Sinkkisälpää esiintyy muun muassa Australiassa (Broken Hill), Kreikassa (Laurium), Puolassa (Bytom ja Tarnowskie Góry), Ranskassa (Chessy), Italiassa (Sardinia), Espanjassa, Namibiassa (Tsumebi), Meksikossa (Ojuelan kaivos) ja Yhdysvalloissa (Leadville, Colorado).


title: Sinkkisälpä

text: Sinkkisälvän nimitys "smithsoniitti" tulee James Smithsonista.


title: Ykköscup

text: Ykköscup tai Ykkös Cup on Liigacupia vastaava jalkapallokilpailu, jossa pelasivat Suomen toiseksi korkeimman sarjatason Ykkösen joukkueet. Sitä pelattiin ainakin vuosina 1992-1993, 1996 ja 1998–2003. Todennäköisesti kilpailu pelattiin siis myös välivuosina. Vuonna 1999 sen voitti Pietarsaaren Jaro ja vuonna 1992 FinnPa. Vuonna 2001 voittaja oli FC Hämeenlinna ja myös FC Lahti on kilpailun voittanut.


title: Suomen Urheiluveneliitto

text: Vuonna 2003 Plaanaa.comissa virisi keskustelua urheiluveneistä ja urheiluveneilystä. Alkaneeseen keskusteluun osallistui seuraavan vuoden aikana sen verran innokkaita että syksyllä 2005 järjestettiin Suomen Urheiluveneliiton perustamiskokous. Aktiivinen keskustelu Plaanaa.comissa on kasvanut koskemaan koko suomalaista purjehduskulttuuria. Kesällä 2006 yhdistys siirtyi sanoista tekoihin ja järjesti ensimmäiset tapahtumat. Syksyllä 2006 järjestettiin urheiluveneiden luokkamestaruuskisat. Plaanaa.com osuus yhdistyksen toiminnassa on keskeinen. Yhdistys tiedottaa asioistaan virallisesti Plaanaa.comissa. Osana yhdistyksen toimintaa Planaa.comin foorumilla jokaisella purjehtijalla mahdollisuus osallistua suomalaisen kilpa- ja päiväpurjehduskulttuurin kehittämiseen.


title: Suomen Urheiluveneliitto

text: Yhdistyksen päämääränä on edistää urheiluveneilyä. Toiminnallaan yhdistys pyrkii luomaan erilaisia mahdollisuuksia harrastaa urheiluveneilyä. Avoimuudella ja kokemuksien jakamisella yritetään sekä auttaa uusien harrastajien ensimmäisiä vaiheita, että kannustaa junioripurjehtijoita jatkamaan kilpapurjehdusharrastustaan. Yhdistyksen lyhyen historian aikana Suomeen on perustettu kaksi uutta, edullista ja mielenkiintoista veneluokkaa, Platu25:n ja E-Scow:n. Molempien luokkien toimintaa ohjaa virallisesti Suomen Urheiluveneliitto ry. Toinen näistä vauhdikkaista luokista on jopa niin edullinen, ettei urheiluveneily ole enää rahasta kiinni!


title: Suomen Urheiluveneliitto

text: Tulevaisuudessa Suomen Urheiluveneliitto tulee järjestämään jäsenilleen niin kotimaisia tapahtumia, kuin purjehdus- ja kilpailumatkoja merkittäviin kansainvälisiin tapahtumiin. Liitolla on tarkoitus näkyä kaikissa tärkeissä kotimaisissa tapahtumissa ja pitää yllä suhteita naapurimaiden urheiluveneilijöihin, kotimaisiin luokkaliittoihin, alan organisaatioihin ja medioihin.


title: Suomen Urheiluveneliitto

text: Suomen Urheiluveneliitto järjestää tapahtumia ja kilpailuja sekä urheiluveneuokille että LYS-urheiluvenekilapiluja sekalaiselle laivueelle yksittäisiä urheiluveneitä.


title: Stephen Colbert

text: Stephen Tyrone Colbert ([]) (s. 13. toukokuuta 1964) on yhdysvaltalainen koomikko, joka tunnetaan parhaiten työstään ohjelmissa "The Daily Show" ja "The Colbert Report". Hän on voittanut viisi Emmy-palkintoa. Time-lehti nimesi Colbert'n vuoden 2006 sadan vaikutusvaltaisimman henkilön joukkoon.


title: Stephen Colbert

text: Alun perin Colbert opiskeli näyttelijäksi, mutta kiinnostui improvisaatioteatterista tavattuaan maineikkaan Chicagon Second City -teatterin ohjaajan Del Closen. Second Cityn kautta hän tapasi Steve Carellin, jonka kanssa hän työskenteli myöhemmin "Dana Carvey Show'ssa" ja "Daily Show'ssa", sekä Paul Dinellon ja Amy Sedarisin. Heidän kanssaan Colbert kehitti sketsisarjan "Exit 57" (1995-96) ja komediasarjan "Strangers With Candy" (1999-2000).


title: Stephen Colbert

text: Colbert aloitti "Daily Show"'n "kirjeenvaihtajana" vuonna 1997. Hän jätti ohjelman vuonna 2005 ja alkoi juontaa sarjan spin-offia "The Colbert Reportia".


title: Stephen Colbert

text: Vuonna 2006 Colbert esiintyi jokavuotisilla Valkoisen talon kirjeenvaihtajille järjestetyillä päivälliskutsuilla. Colbert esitti voimakkaasti presidentti George W. Bushia parodisoineen puheen Bushin istuessa samassa pöydässä. Puhe sai kutsuvierasjoukolta kylmän vastaanoton. Media suhtautui siihen ristiriitaisesti. Kuitenkin Internetissä esitys nousi nopeasti videopalveluiden katsotuimpien videoiden luetteloissa.


title: Stephen Colbert

text: CBS-televisioyhtiö ilmoitti huhtikuussa 2014 tehneensä viiden vuoden sopimuksen Colbertin kanssa. Hän siirtyy isännöimään kanavalle "Late Show" -ohjelmaa David Lettermanin jäädessä eläkkeelle vuoden 2015 aikana. Colbertin ohjelma "The Late Show with Stephen Colbert" alkoi kanavalla syyskuussa 2015.


title: Stephen Colbert

text: Uskonnoltaan Colbert on katolinen. Nuorena hän on ollut innokas roolipelaaja.


title: Viking Cup (jalkapallo)

text:
Viking Cup oli suomalaisille jalkapallojoukkueille tarkoitettu kilpailu. Kilpailun järjestivät Suomen Palloliitto ja Oy Vikingline Ab. (Vuonna 1974 kilpailun nimi oli silloisen kolmannen järjestäjäosapuolen mukaisesti Viking-line Osuuspankki Cup.) Kilpailu pelattiin 16 joukkueen cupina. Mestarin piti siis voittaa 4 ottelua. Kilpailu pelattiin viidellä peräkkäisellä kaudella 1970-luvulla.
Kilpailuun osallistumisoikeus oli ensimmäisenä vuonna ko. kauden Mestaruussarjan 7 parhaalla ja II divisioonan kolmesta lohkosta kustakin kolmella eniten maaleja tehneellä joukkuella. Seuraavina vuosina mukaan tulivat myös I divisioonan joukkueet. Esim. 1973 kilpailussa osallistumisoikeus oli Mestaruussarjan 8 parhaalla, I divisioonan 5 parhaalla ja II divisioonan kolmella lohkovoittajilla. Palkintorahoina kilpailussa loppuottelijoille jaettiin yhteensä 9000 – 15000 mk (ensimmäinen ja viimeinen vuosi, kolmena välivuonna summa oli 13000 mk).


title: Boten Anna

text: Boten Anna () on ruotsalaisen dance-muusikko Basshunterin kappale hänen toiselta studioalbumiltaan "LOL ". Kappaleen ilmestyttyä singlenä 2006 Basshunter nousi tunnetuksi artistiksi sekä kotimaassaan Ruotsissa että myös Suomessa, Isossa-Britanniassa, Tanskassa, Islannissa, Norjassa, Puolassa ja Alankomaissa.


title: Boten Anna

text: Kappaleen ruotsinkieliset sanat kertovat Anna-nimisestä IRC-keskustelijasta, jota laulaja erehtyy luulemaan IRC-botiksi. Totuus selviää myöhemmin, mutta hänen silmissään ”Anna tulee aina olemaan botti”. Sanat perustuvat Basshunterin eli Jonas Erik Altbergin todellisiin kokemuksiin; hän luuli pitkään IRC-kanavalleen ilmestynyttä Anna-nimistä kanavaoperaattoria ystävänsä uudeksi botiksi. Kuukausien päästä hän sai tietää, ettei Anna ollutkaan botti vaan ystävänsä tyttöystävä.


title: Canis Canem Edit

text: Canis Canem Edit on Rockstar Vancouverin kehittämä ja Rockstar Gamesin julkaisema avoimeen pelimaailmaan sijoittuva toimintaseikkailupeli, joka julkaistiin lokakuussa 2006. Peli julkaistiin alun perin PlayStation 2 -konsolille. Pohjois-Amerikassa peli tunnetaan sen alkuperäisellä nimellä Bully. Rockstar muutti nimen "Canis Canem Editiksi" Euroopassa ja Australiassa eikä ole antanut tarkkaa syytä nimenmuutokseen.


title: Canis Canem Edit

text: Pelistä julkaistiin päivitetty versio nimellä "Bully: Scholarship Edition" PC:lle, Xbox 360:lle ja Wiille maaliskuussa 2008. "Scholarship Editioniin" on lisätty muutamia uusia tehtäviä ja PC sekä Xbox 360 -versioissa grafiikkaa on paranneltu. Lisäksi mukana on neljä uutta oppituntia: matematiikka, maantieto, musiikki ja biologia. Peli julkaistiin PS2 -klassikkona PlayStation Networkissa 20. joulukuuta 2012 ja PlayStation 4:lle 22. maaliskuuta 2016.


title: Canis Canem Edit

text: "Canis Canem Edit" sijoittuu Bullworth-nimiseen sisäoppilaitokseen, jossa pelaaja ohjaa 15-vuotiasta Jimmy Hopkinsia. Pelin tarina jakaantuu kuuteen eri kappaleeseen. Osion läpäisee päihittämällä vihollisjengin, mistä palkkioksi saa voitetun jengin puolelleen ja uusi alue kaupungista avautuu.


title: Canis Canem Edit

text: Koulussa on mahdollista käydä tunneilla, joiden aineet ovat äidinkieli, kuvaamataito, kemia, liikunta, valokuvaus ja mekaniikka. Jokaisesta oppitunnista hyötyy jotain, esimerkiksi liikuntatunneilla oppii uusia taisteluliikkeitä. Koulussa ja sen ulkopuolella on myös mahdollista pelata pelejä, tehdä töitä esimerkiksi postinkantajana, pikaruokalan mainospoikana tai ruohonleikkaajana ja ottaa osaa pyörä- tai karting-kisoihin.


title: Canis Canem Edit

text: Bullworth Academy on kallis sisäoppilaitos ja yksi Yhdysvaltain arvostetuimmista kouluista. Siellä ovat käyneet monet kuuluisat lakimiehet ja poliitikot, mutta tämä hieno koulu ei ole niin täydellinen kuin miltä se päälle päin näyttää, sillä se on täynnä koulukiusaamista sekä ankaria ja lahjottavia opettajia. Bullworth Academyyn kuuluu päärakennus, liikuntasali, jalkapallokenttä, kirjasto, autopaja, tähtitorni, Harrington House sekä tyttöjen ja poikien asuntolat.


title: Canis Canem Edit

text: Bullworth Academyn opiskelijat ovat jakaantuneet ryhmiin, jotka vaikeuttavat opiskelua ja viihtymistä. On viisi erilaista jengiä: nörtit, koulukiusaajat, snobit, rasvaletit ja urheilijat. Koulussa on myös oppilaita, jotka eivät kuuluu yhteenkään jengiin. Koulun ulkopuolelta löytyy myös yksi jengi, kaupunkilaiset, jotka eivät ole koulun oppilaita.


title: Canis Canem Edit

text: Koulukiusaajat ("Bullies") on yksi koulun suurimmista jengeistä. He käyttävät yleensä aseinaan nyrkkejä, ritsoja ja pesäpallomailoja. Heitä liikkuu ympäri koulua ja kaupunkia. Jengin johtaja on koulun suurikokoisin ja pelätyin oppilas Russell Northrop, joka "päivystää" aina tietyillä alueilla. Kun Jimmy päihittää Russellin ensimmäisen kappaleen lopussa, hänellä on mahdollisuus palkata Russell ja muut kiusaajat suojelemaan häntä muilta jengeiltä.


title: Canis Canem Edit

text: Nörtit ("Nerds") muodostavat koulun heikoimman jengin, joka joutuu usein muiden jengien kiusanteon kohteeksi. Nörtit ovat huonoja tappelemaan, mutta osaavat valmistaa erilaisia aseita, joita muut eivät pysty valmistamaan kuten esimerkiksi pullotykkejä, hajupommeja ja raketteja. He viettävät suurimman osan ajastaan kirjastolla tai Dragon Wings Comics -nimisessä sarjakuvaliikkeessä. Heidän johtajansa on Earnest Jones.


title: Canis Canem Edit

text: Snobit ("Preppies") ovat koulun rikkaimpia oppilaita, joiden vanhemmat myös ovat varakkaita ja kuuluisia. He ylenkatsovat alemmasta yhteiskuntaluokasta tulevia ja useimmat heistä puhuvat brittiaksentilla osoittaakseen ylemmyyttään muihin. Snobit tappelevat yleensä nyrkeillä, mutta toisinaan he heittelevät myös kananmunia. He vihaavat yli kaiken rasvalettejä ja oleskelevat yleensä "Harrington Housella" koululla, "Old Bullworth Valella" tai nyrkkeilysalilla. Heidän johtajansa on Derby Harrington.


title: Canis Canem Edit

text: Rasvaletit ("Greasers") muodostavat hiljaisen ja omissa oloissaan viihtyvän amerikanitalialaisen jengin. He pukeutuvat tyypillisesti nahka- tai farkkutakkeihin ja korjaavat mielellään autoja sekä muita kulkuvälineitä. Snobit ovat heidän päävihollisensa. Rasvaletit oleskelevat koululla sijaitsevalla autopajalla tai "Bullworth Townissa" ja "New Coventryssä". Heidän johtajansa on Johnny Vincent.


title: Canis Canem Edit

text: Urheilijat ("Jocks") ovat amerikkalaisen jalkapallon pelaajia, joita vihataan ja pelätään. He ovat koulun kovimpia ja vahvimpia oppilaita ja siten vaikeimpia vastustajia tappeluissa. He viettävät aikaansa pääasiassa liikuntahallilla ja urheilukentällä. Heidän johtajansa on Ted Thompson.


title: Canis Canem Edit

text: Kaupunkilaiset ("Townies") eivät käy sisäoppilaitoksessa, vaan viettävät aikansa kaupungilla. He eivät pidä "Bullworth Academyn" oppilaista ja haastavat näille jatkuvasti riitaa. Kaupunkilaiset oleskelevat "Blue Skies Industrial Arealla" ja joskus "Bullworth Townissa". Heidän johtajansa on Edgar Munsen.


title: Canis Canem Edit

text: Valvojat ("Prefects") ovat koulun valvojia, jotka partioivat koulun sisätiloissa ja pihalla. He yrittävät ottaa kiinni sääntöjen rikkojat ja vievät lintsaajat tunneille.


title: Canis Canem Edit

text: Jimmy Hopkins on 15-vuotias häirikkö, joka on joutunut vaihtamaan koulua lukuisia kertoja. Jimmyn äiti lähtee vuoden kestävälle kuherruskuukaudelle uuden miehensä kanssa ja jättää Jimmyn Bullworth Academy -nimiseen sisäoppilaitokseen. Jimmy huomaa nopeasti, että koulu on täynnä jengejä, jotka tekevät kaikkensa tehdäkseen hänen lukuvuodestaan epämiellyttävän. Uusien ystäviensä Garyn ja Peten avulla Jimmy päättää taltuttaa kaikki jengit tehdäkseen koulusta elinkelpoisen ja siedettävän paikan. Tavoite osoittautuu vaikeaksi, eikä kehenkään voi luottaa.


title: Canis Canem Edit

text: "Canis Canem Edit" aiheutti ennakkoon kohua koulukiusaamiseen viittaavan aiheensa vuoksi. Myös pelissä oleva seksuaalinen sisältö herätti keskustelua; pelaaja voi suudella sekä tyttöjä että poikia. Peli joutuikin asianajaja Jack Thompsonin nostaman oikeusjutun kohteeksi.


title: Jon Stewart

text: Jon Stewart (s. 28. marraskuuta 1962 New York City, Yhdysvallat), syntyjään Jonathan Stuart Leibowitz, on yhdysvaltalainen koomikko ja näyttelijä, joka tunnetaan erityisesti satiirisen uutisohjelman "The Daily Show’n" juontajana.


title: Jon Stewart

text: Jonathan Leibowitz syntyi Don ja Marian Leibowitzille, jotka olivat keskiluokkaisia New Jerseystä New Yorkiin muuttaneita juutalaisia. Stewart aloitti uransa stand-up-koomikkona, mutta siirtyi televisioon ja juonsi aluksi "Short Attention Span Theater" -ohjelmaa Comedy Central -kanavalla. Myöhemmin hän juonsi MTV-kanavalla ohjelmia "The Jon Stewart Show" ja "You Wrote It, You Watch It". Hän on myös näytellyt elokuvissa.


title: Jon Stewart

text: Alkuvuodesta 1999 Stewartista tuli "The Daily Show’n" juontaja. Hän myös käsikirjoitti ja tuotti ohjelmaa. Stewartin aloitettua ohjelman juontajana "The Daily Show" keräsi tasaisesti suosiota ja tunnustusta kriitikoilta. Stewart sai ensimmäisen Emmy-palkintonsa vuonna 2001. Stewart myös juonsi vuosien 2006 ja 2008 Oscar-gaalat. Vuonna 2012 useat yritykset peruivat mainoksensa Stewartin ohjelmasta, koska Stewart esitti ohjelmassaan Beetlehemin seimen naisen jalkojen välissä. Erityisesti ihmisoikeusjärjestö Catholic League reagoi voimakkaasti, ja pyysi Stewartia pyytämään anteeksi.


title: Jon Stewart

text: Helmikuussa 2015 Stewart ilmoitti jättävänsä "The Daily Show’n" vuoden 2015 kuluessa. Hän juonsi viimeisen "The Daily Show" -lähetyksensä 6. elokuuta. Hänen seuraajakseen valittiin eteläafrikkalainen koomikko Trevor Noah.


title: Viking Cup (jääkiekko)

text: Viking Cup oli vuosina 1983–2005 Turussa järjestetty jääkiekkoturnaus. Turnaus pelattiin elokuussa ennen SM-Liigan alkua ja se oli luonteeltaan harjoitusturnaus. Erityisesti 1980-luvulla turnaus useimmiten käynnisti kotimaisen kiekkokauden ollen ensimmäinen kilpailutapahtuma SM-liigajoukkueiden aloitettua jääharjoittelunsa kesätauon jälkeen. Viking Cup menetti asemansa jääkiekkokauden avaajana vasta vuonna 1993, kun Raumalla alettiin järjestää Pitsiturnausta jo heinäkuun viimeisellä viikolla.


title: Viking Cup (jääkiekko)

text: Vuosina 1983-1992 turnaus tunnettiin nimellä Säästöpankkiturnaus. Alkuvuosina tapahtuman tukijoina ja sponsoreina toimivat Turun alueen Säästöpankit. Vuodesta 1993 vuoteen 2005 tapahtuman pääsponsori oli ahvenanmaalainen varustamokonserni Viking Line, jonka mukaan myös koko turnaus oli nimetty.


title: Viking Cup (jääkiekko)

text: Viking Cup oli kutsuturnaus. Turnausmuoto vaihteli vuosien varrella jonkin verran. Turnaukseen osallistui 4-6 joukkuetta. Isäntäjoukkue TPS Turku oli mukana jokaisessa turnauksessa. Turnaus huipentui aina illalla käytävään finaaliotteluun, jossa kohtasivat turnauksen kaksi parasta joukkuetta. Finaaliottelu pelattiin useimmiten (18/21) täysimittaisena eli 3 x 20 minuuttia tehokasta peliaikaa.


title: Viking Cup (jääkiekko)

text:
Valtaosan ajasta turnaukseen osallistui kuusi joukkuetta, jotka oli jaettu kahteen kolmen joukkueen lohkoon. A- ja B-lohkojen kaksi parasta pelasivat keskenään välieräottelut ristiin. Välieräotteluiden voittajat kohtasivat toisensa turnauksen finaalissa. Tämä turnausmuoto on käytössä myös Raumalla pelattavassa Pitsiturnauksessa. Muitakin tapoja finaalijoukkueiden ratkaisemiseksi oli käytössä. Vuonna 2001 turnauksessa pelattiin myös pronssiottelu. Tämän lisäksi muita sijoitusotteluita ei ollut käytössä.
1983: ensimmäiseen Säästöpankkiturnaukseen osallistui viisi joukkuetta. Nämä joukkueet pelasivat yksilohkoisen yksinkertaisen karsintasarjan eli jokaiselle joukkueelle tuli neljä ottelua. Sarjataulukon perusteella turnauksen kaksi parasta joukkuetta kohtasivat toisensa finaalissa.


title: Viking Cup (jääkiekko)

text: 1984-1999: turnaukseen osallistui kuusi joukkuetta. Nämä joukkueet oli jaettu kahteen kolmen joukkueen lohkoon. Lohkojen sisällä pelattiin yksinkertainen perussarja eli jokaiselle joukkueelle tuli kaksi ottelua. Lohkojen kaksi parasta kohtasivat toisensa ristiin välieräotteluissa: A1 vs B2 ja B1 vs A2. Välieräotteluiden voittajat kohtasivat toisensa finaalissa.


title: Viking Cup (jääkiekko)

text: 2001: ensimmäisen välivuoden jälkeen Viking Cupissa testattiin täysin uudenlaista turnausmuotoa. Osallistuvia joukkueita oli vain neljä, ja turnaus oli muutettu kaksipäiväiseksi. Kaikki ottelut myös pelattiin täysimittaisina. Turnausmuoto oli lähinnä cup-kilpailu. Ensimmäisenä turnauspäivänä arvotut otteluparit kohtasivat toisensa. Otteluiden voittajat etenivät loppuotteluun. Häviäjät kohtasivat toisensa pronssiottelussa. Sijoitusottelut pelattiin toisena turnauspäivänä.


title: Viking Cup (jääkiekko)

text: 2003-2004: toisen välivuoden jälkeen Viking Cup palasi kuuden joukkueen kaksilohkoiseen yksinkertaiseen perussarjaan. Finaalijoukkueet selvitettiin samalla tavalla kuin vuosina 1984-1999.


title: Viking Cup (jääkiekko)

text: 2005: viimeinen Viking Cup pelattiin vastaavalla yksilohkoisella systeemillä kuin ensimmäinenkin. Tällä kertaa tosin joukkueita oli mukana vain neljä. Nämä neljä joukkuetta pelasivat yksinkertaisen perussarjan eli jokaiselle joukkueelle kertyi kolme ottelua. Perussarjan päätteeksi pelattiin välieräottelut 1 vs 4 ja 2 vs 3. Välieräkamppailuiden voittajat kohtasivat toisensa vielä illan finaalissa.


title: Viking Cup (jääkiekko)

text: Turnauksen alkusarjan ottelut pelattiin pikapeleinä. Ensimmäisinä vuosina otteluiden peliaika oli 2 x 20 minuuttia suoraa aikaa eli kelloa ei pysäytetty muuta kuin maalien tai jäähyjen merkiksi. Vuodesta 1988 lähtien otteluiden viimeiset 10 minuuttia olivat kuitenkin tehokasta peliaikaa. Alkusarjan ottelut voivat päättyä myös tasalukemiin. TPS:n joukkueenjohtaja Johan Hollsten kuvaili turnauksen rakennetta Turun Sanomissa 20.08.1983 seuraavin sanankääntein: ""Turnauksen mallin olemme ottaneet Ruotsissa jo perinteiseksi muodostuneessa Södertäljessä pelattavasta turnauksesta"".


title: Viking Cup (jääkiekko)

text: Myös välieräottelut pelattiin samoin säännöin. Välieräotteluiden päättyessä tasan pelattiin yksi 10 minuutin jatkoaika. Jos sekään ei tuonut tulosta, ratkaistiin jatkoonmenijä rangaistuslaukauksilla. Ensin nimettiin viisi miestä kummastakin joukkueesta. Jos nämä kymmenen laukojaa eivät saaneet tarvittavaa eroa aikaiseksi, rangaistuslaukauskisaa jatkettiin mies miestä vastaan -periaatteella. Huikein näytelmä nähtiin vuonna 1989, kun TPS:n ja HIFK:n välisessä välieräkamppailussa voittaja löydettiin vasta 16. kierrokselta. Petri Niukkanen laukoi tuolloin TPS:n finaaliin illan 32. ampujana.


title: Viking Cup (jääkiekko)

text: Finaaliottelut pelattiin täysimittaisina (3 x 20 minuuttia tehokasta peliaikaa) aina vuoteen 2001 saakka. Tilanteen ollessa varsinaisen peliajan päätteeksi tasan, pelattiin 10 minuutin jatkoeriä. Vuoteen 1989 saakka ratkaisu haettiin pelaamalla. Vuoden 1989 finaalin ratkaisun venyessä aina kolmannen jatkoerän viimeiselle minuutille (89:15) saakka sääntöjä muutettiin seuraavaksi vuodeksi. Vuodesta 1990 eteenpäin tasatilanteessa pelattiin normaali viiden minuutin jatkoaika. Jos sekään ei tuonut ratkaisua, siirryttiin rangaistuslaukauskilpailuun.


title: Viking Cup (jääkiekko)

text: Turnauksen viimeisinä vuosina (2003-2005) alkusarjan otteluissa otteluaika oli 2 x 15 minuuttia tehokasta peliaikaa. Finaalissa pelattiin 2 x 20 minuuttia. Tällöin myös jokaisen alkusarjan ottelun jälkeen ammuttiin rangaistuslaukauskilpailu kerrasta poikki -menetelmällä. Voittaja ei saanut lisäpistettä, mutta tulos ratkaisi joukkueiden sijoituksen maalieron ollessa tasan. Välierissä ja finaalissa pelin päättyessä tasatilanteeseen pelattiin normaali viiden minuutin jatkoaika. Tilanteen ollessa tasan vielä jatkoajankin jälkeen käytiin rangaistuslaukauskilpailu. SM-liigasta poiketen rangaistuslaukauskilpailu lauottiin nk. pitkän kaavan mukaan eli molemmista joukkueista nimettiin viisi vetäjää.


Viking Cup (jääkiekko)


title: Viking Cup (jääkiekko)

text:
1984:
1985:
1986:
1987:
1988:
1989:
1990:
1991:
1992:
1993:
1994:
1995:
1996:
1997:
1998:
1999:
2001:


title: Viking Cup (jääkiekko)

text:
2003:
2004:
2005:


title: Armed Assault

text: Armed Assault (yleisesti lyhyemmin ArmA, yhdysvalloissa nimellä ArmA: Combat Operations) on realismiin pyrkivä sota-aiheinen FPS-peli, joka perustuu tunnettuun "" -peliin. Pelin tekijä on tšekkiläinen Bohemia Interactive Studio ja sen julkaisusta Suomessa vastaa 505 Games. Teknisesti pelin tärkeimpiä eroja edeltäjäänsä ovat huomattavasti kehittyneempi grafiikka ja tuki jopa 400 neliökilometrin kokoisille pelialueille siinä missä "Operation Flashpoint: Cold War Crisis" tuki vain 100 neliökilometrin pelialueita.


title: Armed Assault

text: Peli sijoittuu nykyaikaan, kuvitteelliselle Sahranin saarelle Atlantin valtamerellä. Pieni saari on jakautunut kahteen valtioon; pohjoiseen kommunistiseen tasavaltaan (Democratic Republic of Sahrani, DRS) ja eteläiseen perustuslailliseen monarkiaan (Kingdom of South Sahrani). Yhdysvallat on lähettänyt sotilaita kouluttamaan eteläisen Sahranin armeijaa, mikä pahentaa saarivaltioiden ennestään huonoja välejä. Pohjoinen kommunistinen Sahrani kokee asian uhkana ja yksinpelikampanjan alussa kommunistinen Sahrani hyökkääkin eteläiseen naapurivaltioonsa, josta Yhdysvaltain joukot ovat juuri lähdössä. Pelaaja kuuluu Yhdysvaltojen maavoimien joukkueeseen, joka ei ole vielä ehtinyt lähteä saarelta. Pelaajan tehtäväksi tuleekin kommunistisen Sahranin hyökkäyksen torjuminen.


title: Armed Assault

text: Peliin on julkaistu yksi lisäosa, jonka nimi on "Queen's Gambit". Lisäosa tuo peliin uudet saaret Porto ja United Sahrani. Jälkimmäinen on kuitenkin vain hieman muokattu versio alkuperäisestä Sahranin saaresta. Lisäksi lisäosa tuo peliin muutaman kulkuneuvon ja aseen. Suurin uudistus, jonka "Queen's Gambit" tuo mukanaan, on uudet yksinpelikampanjat, joita tulee kaksi kappaletta.


title: Armed Assault

text: "Bohemia Interactive" on tukenut avoimesti tuottamiensa pelien muokkaajia ja "Armed Assaultin" muokkausta varten on julkaistu erilaisia työkaluja ja muun muassa pelin "Operation Flashpoint: Cold War Crisis" -tyyppinen skriptikieli on kuvattu Bohemian wikisivulla. "Operation Flashpoint: Cold War Crisisista" tuttu FDFMod julkaistiin "Armed Assaultille" 19. joulukuuta 2008.


title: Euroopan cup (täsmennyssivu)

text: Euroopan cup voi tarkoittaa ainakin seuraavia asioita:


title: Tremoliitti

text: Tremoliitti (Ca(MgFe)SiO(OH)) on amfiboliryhmän mineraali. Tremoliittia esiintyy metamorfisissa kalkki- ja dolomiittikivissä.


title: Tremoliitti

text: Tremoliitti ja aktinoliitti ovat samanlaisia kemiallisen rakenteensa perusteella, ja muodostavat isomorfisen seossarjan.


title: Tremoliitti

text: Tremoliitti on kidejärjestelmältään monokliininen. Kiteet ovat harvinaisia, asultaan sälöinen tai kuituinen, usein säteettäisinä ryhminä.


title: Tremoliitti

text: Tremoliitti on väriltään valkoinen tai harmaa. Viirun väri on valkoinen ja kiilto on lasi- tai silkkikiilto. Kovuus on 5–6 Mohsin asteikolla ja ominaispaino on 2,9–3,5 g/cm³.


title: Tremoliitti

text: Tremoliitti


title: Typpitrijodidi

text: Typpitrijodidi eli jodityppi (NI) on erittäin herkästi räjähtävä yhdiste. Yhdistettä käsitellään kosteana, koska kuivana se hajoaa erittäin herkästi. Typpitrijodidi valmistetaan sekoittamalla jodikiteitä (I) laimeaan ammoniakkivesiliuokseen. Räjähtäessään yhdiste vapauttaa violetin pilven.


title: Stadshagen

text: Stadshagen on yksi Ruotsin pääkaupungin Tukholman kaupunginosista. Se sijaitsee Kungsholmenin kaupunginosa-alueen luoteisosassa, Kungsholmenin saarella, Tukholman pohjoisessa sisäkaupungissa. Kaupunginosa rajoittuu Kristinebergin, Mariebergin ja Kungsholmenin kaupunginosiin, sekä Solnan kuntaan.


title: Stadshagen

text: Stadshagen muodostettiin omaksi kaupunginosakseen vuonna 1938. Se on maa-alaltaan 0,63 neliökilometrin suuruinen, ja siellä asui vuonna 2004 1 677 ihmistä. Vuoden 1975 elokuun lopussa Stadshageniin avattiin metroasema, joka on osa Tukholman metron sinistä linjaa.


title: FoxTrax

text: FoxTrax oli kiekko, jonka sisälle oli asennettu mikrosiru, joka mahdollisti kiekon liikeen tarkemman ja helpomman seuraamisen. Kiekon oli valmistanut NHL:n televisiolähetyksiä varten Fox Broadcasting Company. Ensisijaisesti sitä käytettiin korostamaan kiekon sijaintia ja liikerataa laukauksissa televisiolähetysten aikana.


title: FoxTrax

text: Vuonna 1994 Fox voitti tarjouskilpailun NHL-pelien lähettämisestä Yhdysvalloissa. Yleinen palaute katsojien keskuudessa oli, että kiekkoa oli liian hankala seurata jäällä. FoxTrax valmistettiin tämän ongelman ratkaisemiseksi. FoxTrax-kiekkoa käytettiin ensimmäisen kerran vuoden 1996 ssa. Viimeisen kerran sitä käytettiin vuoden 1998 Stanley Cup -finaalien ensimmäisessä pelissä. Foxin oli tarkoitus lähettää televisiossa myös pelit 5 ja 7, mutta sarja loppui neljässä pelissä. Elokuussa 1998 lähetysoikeudet myytiin ABC:lle ja FoxTraxia ei enää käytetty.


title: FoxTrax

text: FoxTrax-kiekon valmistamiseksi normaali NHL-kiekko leikattiin kahtia ja pieni mikrosiru asennettiin patterin kanssa kiekon sisälle. Mikrosiru sisälsi liiketunnistimia ja infrapunalähettimiä, jotka oli asennettu kiekon kummallekin puolelle tasaiselle sivulle. Tämän jälkeen kiekko liimattiin takaisin kasaan ja kiekko oli valmis käytettäväksi. Tämä toimenpide lisäsi kiekon alkuperäiseen massaan alle yhden sadasosagramman. Kiekon sisälle asennettu patteri ei antanut mikrosirulle virtaa kuin noin kymmeneksi minuutiksi, joten jokaista peliä varten piti valmistaa vähintään 50 FoxTrax-kiekkoa. Kiekon sisällä oleva mikrosiru aktivoitui kun kiekkoa lyötiin mailalla.


title: FoxTrax

text: Foxin NHL-lähetyksen aikana kiekko lähetti infrapunapulssia kaukalon laidalla sijaitseviin liikkeentunnistimiin. Nämä tunnistimet oli ohjelmoitu vastaanottamaan pulssia. Seuraavaksi hallissa sijaitseva infrapunakamerat tunnistivat nämä pulssit ja lähettivät niiden koordinaatit televisioautoon. Autossa oli tietokoneita, jotka laskivat kiekon liikeradan ja sijainnin ja näyttivät sen katsojille.


title: FoxTrax

text: Tulos näistä toimenpiteistä TV-ruudussa oli sininen hehku kiekon ympärillä. Syötöt näkyivät ruudussa sinisenä hehkuna, jonka perässä oli ns. komeetan häntä, joka osoitti kiekon liikerataa. Kun kiekko kulki nopeampaa kuin 70 mailia tunnissa (n. 112 km/h), niin liikerataa osoitti punainen "komeetta".


title: FoxTrax

text: FoxTrax sai yleisöltä hyvin ristiriitaista palautetta. Uudet katsojat nauttivat tästä kiekon seuraamisen uudesta helppoudesta. Fox Sportsin teettämän tutkimuksen mukaan seitsemän henkilöä kymmenestä piti uudesta kiekosta.


title: FoxTrax

text: Todellisten jääkiekkofanien keskuudessa kiekkoa kuitenkin paheksuttiin. Monien mielestä videografiikat olivat vain haitaksi ja antoivat jääkiekosta videopelimäisen vaikutelman. Jotkut sanoivat, että ei pitäisi todellakaan olla kovin vaikeaa erottaa mustaa kiekkoa valkoiselta jäältä. "Hehkukiekko" saavutti kuudennen sijan kirjassa "Glow Pucks & 10-Cent Beer: The 101 Worst Ideas in Sports History". Kirjan on kirjoittanut Greg Wyshynski (Taylor Trade 2006).


title: FoxTrax

text: FoxTrax-kiekon ideaa parodioitiin myöhemmin kanadalaisen oluen mainoksessa, missä amerikkalainen markkinoija yrittää myydä ideaa kokoushuoneelliselle kanadalaisia johtajia. Kun hänet heitetään huoneesta ulos, niin sininen "komeetta" seuraa hänen liikettään.


title: Salamiin taistelu (täsmennyssivu)

text: Salamiin taistelu voi tarkoittaa taisteluita jotka on käyty Salamiin saaren edustalla Kreikassa, tai Salamiin kaupungin läheisyydessä Kyproksella:


title: Marski Cup

text: Marski Cup on Mikkelissä (vuonna 2002 Kouvolassa) pelattava jääkiekkoturnaus. Vuonna 2010 se järjestettiin seitsemännentoista kerran ( Kouvola) Turnauksen voitti Junost Minsk (BEL). Turnaus on ollut pois Mikkelistä jäähalliremonttien vuoksi. Vuonna 2008 mukana turnauksessa olivat Mikkelin Jukurit, Kuopion KalPa, Lahden Pelicans ja Jyväskylän JYP. Vuoden 2009 turnauksessa pelasivat joukkueet Vaasan Sport, Jukurit, Pelicans ja Kalpa. Mikkelin uudistunut jäähalli antaa mahdollisuuden toteuttaa kahdeksannentoista Marski Cupin syksyllä 2013.


title: Alfa Romeo 6C

text: Alfa Romeo 6C-mallimerkintä viittaa Alfa Romeon malleihin joissa on käytetty kuusisylinteristä rivimoottoria. Mallimerkinnässä 6C:n jälkeen tuleva numerosarja kertoo sylinteritilavuuden. Kaikissa 6C -moottoreissa oli luonnollisestikin kannen yläpuolinen nokka-akseli. Periaatteessa kyse on kahdesta eri autosta, joista toinen perustuu 6C1500 malliin ja toinen 6C2300 malliin.


title: Alfa Romeo 6C

text: Alfa Romeo on myös käyttänyt kuusisylinteristä rivimoottoria mm. mallisarjassa Alfa Romeo 2600. Näitä ei kuitenkaan katsota 6C-malleiksi.


title: Alfa Romeo 6C

text: Suoralla kuusisylinterisellä moottorilla varustettuja Alfa Romeo 6C -malleja valmistettiin ennen toista maailmansotaa. Mallisarjan perustana on "Vittorio Janon" 1920 -luvulla suunnittelema 6C1500, jonka seuraajina tuli kaksi eri johdannaista suuremmalla sylinteritilavuudella. 1930 -luvulla näitä malleja seurasi uudistettu 6C2300 ja 1940 -luvun taitteessa 6C2500.


Alfa Romeo 6C


title: Lauri Levola

text: Lauri Levola (s. 1981 Pori) on turkulainen kirjailija ja toimittaja. Hän on kirjailija Kari Levolan poika. Levola aloitti säännöllisen kirjoittamisen jo ala-asteella voitettuaan kuudennen luokan runokilpailun. Yläasteella painopiste siirtyi novelleihin. Lukioikäisenä hän kävi kaksi kesää Kokemäen kirjoittajalukiota, jossa hänen isänsä oli rehtorina. Levola opiskelee viestintää, ja on lukenut myös sanataidetta Turun avoimessa yliopistossa ja draamakäsikirjoitusta Taideakatemiassa.


title: Lauri Levola

text: Työkseen Levola on opettanut kirjoittamista ja toiminut freelancetoimittajana Lukufiilis- ja Satakunnan työ -lehtiin. Hän kuuluu turkulaisen runokustantamo Savukeitaan hallitukseen. Ennen ensimmäistä omaa novellikokoelmaansa hänen kirjoituksiaan on julkaistu Nuoressa Voimassa sekä antologioissa Reviiri 98, Ryhmä 99 ja Arpi. Levola on työskenteli toimittajana Turun Sanomien Treffi-liitteessä syksyyn 2009 asti.


title: Lauri Levola

text: Levola harrastaa kirjallisuuden lisäksi kuvataiteita.


title: Asakura (Fukuoka)

text: Asakura () on kaupunki Fukuokan prefektuurissa Kyūshūn saarella Japanissa. Se sijaitsee prefektuurin keskiosassa Fukuokan kaakkoispuolella. Asakurassa on 56 347 asukasta (vuonna 2014) ja sen pinta-ala on 246,73 neliökilometriä.


title: Asakura (Fukuoka)

text: Nykyinen Asakuran kaupunki muodostettiin 20. maaliskuuta 2006, kun entiseen Amagin kaupunkiin liitettiin Asakuran ja Hakin kauppalat. Uuden kaupungin nimeksi otettiin Amagin sijaan Asakura. Amagi oli saanut kaupunkioikeudet vuonna 1954. Kaupungin ydinalue sijaitsee sen länsiosassa entisen Amagin kaupungin alueella, jonka yhdistää muualle Fukuokaan kaksi rautatielinjaa, Amagi-rautateiden Amagi-linja ja Nishitetsun Amagi-linja; pohjois- ja itäosissa on luonnonalueita ja vuoristoa. Kaupungin etelärajalla virtaa Chikugojoki.


title: Lužniki

text: Lužniki () on Hamovnikin piirissä Moskovassa Venäjällä sijaitseva jalkapallo- ja entinen yleisurheilustadion.


title: Lužniki

text: Lužnikin nimi oli vuoteen 1992 asti (, ), vapaasti suomennettuna Leninin keskusstadion. Stadion on osa laajempaa urheilukompleksia, johon kuuluu muun muassa uimahalli, jäähalli sekä useampi sisäpalloiluareena.


title: Lužniki

text: Lužniki sijaitsee Moskova-joen rannalla noin 5,5 kilometriä Kremlistä (keskustasta) lounaaseen. Stadionille kulku käy metrolla, Lužnikia lähellä ovat metroasemat Sportivnaja ja Vorobjovy Gory.


title: Lužniki

text: Lužnikin katsojakapasiteetti on 81 000 (kaikki katettuja istumapaikkoja) ja se tekee siitä Venäjän suurimman stadionin. Stadionia ovat käyttäneet pääasiassa jalkapalloseurat Torpedo ja Spartak. Nykyisin Venäjän maajoukkue pelaa siellä osan otteluistaan. Tosin joukkueella on myös toinen kotistadion Sotsissa, jossa on lumettomat olosuhteet pelaamiseen ympäri vuoden, toisin kuin Moskovassa.


title: Lužniki

text: Lužnikilla pelattiin vuoden 1957 jääkiekon maailmanmestaruuskilpailujen loppuottelu Neuvostoliiton ja Ruotsin välillä. Ottelua seurasi maailmanennätysyleisö 55 000 ihmistä.


title: Lužniki

text: Lužniki (silloin vielä entisellä nimellään) oli Moskovassa järjestettyjen vuoden 1980 kesäolympialaisten pääareena. Stadionin katsojakapasiteetti oli tuolloin 103 000. Stadionilla järjestettiin olympialaisten avajaiset, päättäjäiset, yleisurheilu sekä jalkapallofinaalit. Huhun mukaan neuvostoliittolaiskeihäänheittäjän tullessa heittovuoroon heittopaikan takana sijainneet stadionin ovet avattiin, jotta kotimaan kilpailija saisi tuulen heittonsa taakse.


title: Lužniki

text: 20. lokakuuta 1982 Lužnikilla tapahtui myöhemmin Lužnikin katastrofina tunnettu onnettomuus. Stadionilla oli käynnissä UEFA Cupin ottelu Spartakin ja Haarlemin välillä. Ottelun ollessa jo lisäajalla Spartak lisäsi 1–0-johtoaan tekemällä toisen maalin. Stadionilta poistumassa olleet katsojat kääntyivät takasin ja törmäsivät stadionilta poistuviin katsojiin (käytössä oli vain yksi uloskäynti, koska katsojamäärä ei ollut merkittävä). Virallisen tiedon mukaan 66 ihmistä tallautui tai puristui kuoliaaksi, mutta silminnäkijälausuntojen perusteella on arveltu, että uhrien määrä oli todellisuudessa huomattavasti suurempi. Kyseessä oli joka tapauksessa yksi vakavimmista stadiononnettomuuksista urheilun historiassa.


title: Lužniki

text: Vuonna 2002 kentälle asennettiin FieldTurf -tekonurmialusta, joka on Kansainvälisen jalkapalloliiton (FIFA) ja Euroopan jalkapalloliiton (UEFA) luokituksissa paras tekonurmi.


title: Lužniki

text: UEFA valitsi Lužnikin vuoden 2008 Mestarien liigan loppuottelun pelipaikaksi. Ottelua varten tekonurmen tilalle asetettiin luonnonnurmi.


title: Lužniki

text: Vuonna 2013 stadionilla järjestettiin yleisurheilun maailmanmestaruuskilpailut.


title: Lužniki

text: Stadionilla järjestettiin vuoden 2018 jalkapallon maailmanmestaruuskilpailuiden otteluja, muun muassa kilpailuiden avaus- ja loppuottelu. Maailmanmestaruuskilpailuja varten Lužniki rakennettiin vuosina 2014–2017 kattoa ja julkisivua lukuun ottamatta kokonaan uudelleen ja muutettiin pelkäksi jalkapallostadioniksi.


title: Kenttä ja kasarmi

text: Kenttä ja kasarmi on Pentti Haanpään kirjoittama novellikokoelma vuodelta 1928. Novellit sijoittuvat 1920-luvun Suomen armeijaan, jota ne kuvaavat realistisesti ja kyynisen humoristisesti. Kirja aiheutti aikanaan valtavaa kohua jakaen ihmiset sen puoltajiksi ja vastustajiksi. Haanpää suoritti asevelvollisuutensa 1925–1926 Sakkolassa Kiviniemen kasarmilla ja hän kirjoitti novellikokoelmansa kokemustensa pohjalta.


title: Kenttä ja kasarmi

text: Haanpään alkuperäinen kustantaja WSOY vaati käsikirjoituksen siistimistä ennen julkaisua. WSOY:n edellytti novellin "Sotilasjunassa" poistamista kokonaan sekä novellin "Vähän päiviä" keskikohdan poistamista. Kustantaja piti kuvauksia karkean realistisina ja arvioi, ettei niitä voida puolustaa taiteellisilla syillä. Haanpää oli haluton tekstin siloitteluun, ja uudeksi kustantajaksi löytyi sosiaalidemokraattinen Kansanvalta.


title: Kenttä ja kasarmi

text: Haanpää oli jo ennen kirjan julkaisua varautunut syntyvään kohuun. Kirjeessään Erkki Valalle 4.3.1928 hän sanoo, ettei pelkää iskuja: "Antaa siis rusikan pudota: heikko sortuu ja voimakas ärtyy. Ja ellei voimaa osoittaudu olevan: no niin, minä vaikenen ja ryömin piiloon kirjallisuuden vainiolta."


title: Kenttä ja kasarmi

text: Silloiset isänmaalliset piirit loukkaantuivat syvästi kirjan sisällöstä, ja Haanpää oli "kustannuskiellossa" 1930–1935. Tämän aikana useat eri kustantamot hylkäsivät muun muassa Haanpään kirjoittaman "Noitaympyrä"-teoksen (kirjoitettu 1931, julk. 1956).


title: Kenttä ja kasarmi

text: Kentän ja kasarmin tuoreet arviot olivat vaihtelevia.


title: Kenttä ja kasarmi

text: Iltalehdessä 1.11.1928 Hugo Jalkanen arvioi teoksen osoittavan kypsää ymmärrystä ja ennakkoluulottoman kertojan kykyä käydä käsiksi ajan polttaviin ilmiöihin.


title: Kenttä ja kasarmi

text: Olavi Paavolainen arvioi Kentän ja kasarmin Tulenkantajat-lehden näytenumerossa 1928. Hänen arvionsa oli varsin tyly. Paavolainen piti kirjaa tendenssikirjana eikä taideteoksena.


title: Kenttä ja kasarmi

text: Helsingin Sanomissa 20.6.1928 Lauri Viljanen piti Kenttää ja kasarmia välityönä ja korosti Haanpään näkemyksen armeijasta olevan kehittymätön ja yksipuolinen. "Se hätäisyys ja tilapäisyys, jolla Haanpää ilmeisestikin on koetellut kykyään uudessa aihepiirissä, käy selvimmin ilmi kirjan taiteellisesta puolesta. Psykologinen ahtaus, joka toistaiseksi vaivaa Haanpään naturalistista käsitystä, on tämmöisessä välityössä kostautunut hänelle pahasti."


title: Buzen

text: Buzen () on kaupunki Fukuokan prefektuurissa Kyūshūn saarella Japanissa. Se sijaitsee Seton sisämeren (Suōnmeren) rannalla prefektuurin itäosassa Kitakyūshūn kaupungin kaakkoispuolella. Kaupungissa on 27 042 asukasta (vuonna 2014) ja sen pinta-ala on 111,17 neliökilometriä.


title: Buzen

text: Buzenin kaupunki perustettiin vuonna 1955 kahdeksan kylän ja kauppalan yhdistyessä. Uuden kaupungin nimeksi otettiin alun perin "Unoshima", mutta nimi vaihdettiin nykyiseksi vielä samana vuonna. Buzenia palvelee JR Kyūshūn Nippō-päälinja.


title: Puolalanmäki

text: Puolalanmäki () on Turun keskustassa, VI:n ja VII:n kaupunginosan rajalla sijaitseva kukkula. Se on yksi Turun seitsemästä kukkulasta ja korkeudeltaan 35,2 metriä merenpinnan yläpuolella. Mäen päällä sijaitsee Turun taidemuseo, jota ympäröi Puolalanpuisto. Mäki on saanut nimensä Puolalan kylästä, joka liitettiin Turkuun Maariasta 1600-luvulla. Yhdessä Turun taidemuseon kanssa Puolalanmäki on yksi Museoviraston määrittelemistä valtakunnallisesti merkittävistä rakennetuista kulttuuriympäristöistä.


title: Puolalanmäki

text: Vuoden 1775 palon jälkeen Puolalanmäelle rakennettiin runsaasti matalia puumökkejä , joissa asui merimiehiä, käsityöläisiä ja kisällejä. Alueen puutalot säilyivät Turun palosta 1827 ja aina 1900-luvun alkuun asti. Keskiajalla täällä kaupunkialueen ulkopuolella sijaitsi spitaalisten laitos ”Pyhän Yrjänän hospitaali”, josta ensimmäinen tunnettu maininta on vuodelta 1355. Vasta vuonna 1623 spitaalilaitos siirrettiin Seilin saarelle Nauvoon.


title: Puolalanmäki

text: Vanha rakennuskanta, mukaan lukien 1838 valmistunut palotorni, purettiin 1900-luvun alkupuolella. Tällöin rakennettiin sekä Taidemuseon rakennus että sitä ympäröivät kivitalot. Puiston reunaman vanhempaa rakennuskantaa edustavat Puolalanmäen lukion vanhempi osa (1888) ja sen vieressä oleva puinen rakennus 1840-luvulta. Puiston on suunnitellut Mauritz Hammarberg Tukholman mäkipuistojen mallien mukaan. Hammarbergistä tuli myöhemmin Tukholman kaupunginpuutarhuri.


title: Puolalanmäki

text: Nykyään Turun kaupungin nuorisoasiankeskus järjestää Puolalanpuistossa vuosittain elokuussa ilmaiskonsertin.


title: Puolalanmäki

text: Puolalanmäellä on Mihail Anikušinin veistämä 13. marraskuuta 1977 paljastettu "V.I. Leninin muistomerkki" Muita Puolalanmäen julkisia taideteoksia ovat Leningradin ja Turun ystävyyden patsas (Antti Louhisto, 1969) sekä Jussi Mäntysen "Joutsenet" (1959) ja "Kurjet pesällä" (1986). Taidemuseon edustalla ovat myös Victor Westerholmin ja R. W. Ekmanin muotokuvahermit.


title: Calumet

text: Calumet voi tarkoittaa ainakin seuraavia asioita


title: Guido Acklin

text: Guido Acklin (s. 21. marraskuuta 1969) on sveitsiläinen rattikelkkailija, joka voitti yhdessä Reto Götschin kanssa olympiahopeaa Lillehammerissa 1994 kahden miehen rattikelkkailussa. Guido Acklin on saman kisan voittaneen parin jarrumiehen Donat Acklinin veli .


title: Guido Acklin

text: Acklin-Götschi -pari voitti EM-kultaa vuosina 1998 ja 1999, hopeaa 1996 sekä pronssia 1995 ja 1997..


title: Ahti Lavonen

text: Antti Ahti Lavonen (21. maaliskuuta 1928 Kaskinen – 26. helmikuuta 1970) oli suomalainen kuvataiteilija. Lavonen kuului Suomen 1960-luvun modernismin keskeisiin vaikuttajiin. Lavonen oli myös Brondan vintin taiteilijaryhmän keskeinen jäsen.


title: Ahti Lavonen

text: Lavonen opiskeli kuvataidetta Helsingin Työväenopistossa ja Vapaassa taidekoulussa. Hän maalasi ekspressiivisävyisiä asetelmia ja maisemia 1950-luvulla. 1960-luvulle tultaessa Lavonen siirtyi maalaamaan informalismin tyylisuuntaisesti, mikä nosti hänet modernismin etujoukkoihin. Vuosina 1962–1965 hän työskenteli Pariisissa. 1960-luvun puolessavälissä Lavonen hylkäsi informalismin ja hän siirtyi kokeilemaan plastista ilmaisua.


title: Ahti Lavonen

text: Lavonen osallistui kulttuurielämään aktiivisesti ja laati lehtikirjoituksia. Hänen tiedetään suunnitelleen oman runokirjan julkaisemista. Runokirja jäi ilmestymättä, mutta hän suunnitteli lukuisia runokokoelmien kansia Otavalle.


title: Ahti Lavonen

text: Ahti Lavosen puoliso oli tekstiilitaiteilija Maija Lavonen. Myös perheen poika Kuutti Lavonen on taidemaalari, tytär Sussa Lavonen taas on dramaturgi ja teatteritaiteen maisteri.


title: Jääkiekon Euroopan seurajoukkueiden mestaruusturnaus

text: Euroopan seurajoukkueiden mestaruusturnaus () oli vuosittainen, Kansainvälisen jääkiekkoliiton järjestämä turnaus joka pelattiin tammikuun alkupuolella. Turnauksesta käytetään myös nimeä Super Six. Turnauksen voittaja oli jääkiekon seurajoukkueiden Euroopan mestari. Turnauksen edeltäjiä olivat nyt jo lopetetut Jääkiekon Euroopan cup sekä European Hockey League (EHL).


text: Mestaruusturnauksia pelattiin vuodesta 2005 ja järjestäjäkaupunkina oli aina Pietari. Kolme turnausta päättyi Venäjän ja Suomen mestarijoukkueiden väliseen finaaliin ja mestaruus on kunakin vuonna jäänyt Venäjälle. Vuonna 2008 Suomea edusti kolmatta kertaa Oulun Kärpät.


text: Turnaukseen otti osaa IIHF:n rankingin kuuden kärkimaan mestarit. Joukkueet jaettiin kahteen kolmen joukkueen lohkoon, joissa kaikki pelasivat toisiaan vastaan kerran. Lohkovoittajat pelasivat loppuottelussa.


text: Turnauksen palkintopokaalin nimi on Silver Stone Trophy, joka jaettiin turnauksen voittajalle jo edeltäneessä EHL-liigassa. Lisäksi voittajajoukkue sai vuonna 2008 200 000 euroa 550 000 euron kokonaispalkintopotista. Palkintopotti nousi tasaisesti, sillä vuonna 2005 kokonaispotti oli 600 000 Svetsin frangia, kun seuraavana vuonna se oli 700 000 frangia eli noin 450 000 euroa. Vuonna 2007 palkintopotti oli 800 000 frangia.


text: Lohko A


text: Aleksander Ragulin -lohko


text: Vuonna 2007 Suomesta osallistui kauden 2005–2006 Suomen mestari HPK. HPK:n kanssa samassa lohkossa pelasivat Tšekin ja Slovakian mestarit. Aleksander Ragulin -lohko


title: Kalle Lehmus

text: Kaarle ”Kalle” Aukusti Lehmus (29. joulukuuta 1907 Tampere – 3. maaliskuuta 1987) oli eversti, joka toimi jatkosodan aikana majurina Päämajan tiedotusosaston päällikkönä.


title: Kalle Lehmus

text: Välirauhan aikana Mannerheim antoi silloiselle SDP:n järjestösihteerille, kapteeni Kalle Lehmukselle tehtäväksi suunnitella Suomen armeijalle tiedotusyksikkö. Lehmus lähetettiin Saksaan tutkimaan maan armeijan propagandakoneiston toimintaa. Keväällä 1941 Päämaja organisoi tiedotuksen hoidon Lehmuksen suunnitelman mukaan: perustettiin Päämajan tiedoitusosasto ja suunniteltiin sodan aikana sen alaisuudessa toimivat tiedotuskomppaniat.


title: Kalle Lehmus

text: Ennen sotia Lehmus kuului Mannerheimin nimittämään toimikuntaan, jonka tehtävänä oli selvittää maan käsittävän aseveliliiton perustamista. Hän oli myös Mannerheimin 75-vuotisjuhlia 1942 järjestelleen toimikunnan jäsen.


title: Kalle Lehmus

text: Sodan jälkeen Lehmus johti Pääesikunnan tiedotusosastoa vuoteen 1955 saakka. Vuosina 1948–1950 hän luovutti salaisia sotilastietoja Norjan puolustusministerille, Jens Christian Haugelle. Tiedot koskivat Suomen ja Neuvostoliiton sotilaallista tilannetta ja uhkakuvia. Lehmus tapasi Haugea salaisissa tapaamisissa Tukholmassa ja Oslossa.


title: Kalle Lehmus

text: Vuodesta 1955 Lehmus toimi puolustusministeriön kansliapäällikkönä ja puolustusministerinä von Fieandtin virkamieshallituksessa vuosina 1957–1958. Hän oli puoluekannaltaan sosiaalidemokraatti, ja hänellä oli puolueessa vaikutusvaltaa, vaikka hänellä ei muodollisesti ollut merkittäviä puoluetehtäviä.


title: Kalle Lehmus

text: Toistaiseksi ainoassa Lappeenrannan sotaoikeudesta julkisuuteen tulleen asiakirjan reunamerkinnässä kerrotaan, että majuri (everstiluutnantti) Kalle Lehmus määrättiin valvomaan asiakirjojen hävittäminen. Merkinnän tekijäksi on nimetty sotatuomari Toivo Tapanainen. Asiakirjojen puuttumisen vuoksi niin kutsuttu Huhtiniemen joukkohautojen mysteeri on säilynyt sitkeänä huhuna, kunnes lokakuussa 2006 aloitetuissa kaivauksissa löytyi 11 aikuisen joukkohauta, joka nosti asian uudelleen julkisuuteen. Tarkemmissa tutkimuksissa vainajat osoittautuivat autonomian aikana kuolleiksi venäläisiksi. Mitään vuoteen 1944 liittyvää ei löytynyt.


title: Kalle Lehmus

text: Koko tämän ns. "Huhtiniemen mysteerin" on sittemmin todettu perustuneen yksityishenkilön tehtailemiin väärennettyihin todisteisiin ja eri "todistajien" myöhemmin asiasta antamiin lausuntoihin, jotka on nyttemmin voitu todeta kokonaan vääriksi tai vahvasti liioitelluiksi. Myöskään Lappeenrannan salaisen kenttäoikeuden olemassaolosta ei ole mitään todisteita.


title: Geishan muistelmat (elokuva)

text: Geishan muistelmat () on Arthur Goldenin samannimisen kirjan pohjalta tehty Oscar-palkinnon voittanut elokuva vuodelta 2005. Suomen ensi-iltansa se sai keväällä 2006. Elokuvan on ohjannut Rob Marshall ja musiikin on säveltänyt John Williams. Pääosissa ovat muun muassa Zhang Ziyi, Ken Watanabe, Gong Li, Michelle Yeoh, Yūki Kudō ja Suzuka Ōgo. Japanilaisia esittävät Kudō, Ōgo, ja Watanabe ovat japanilaisia, kun taas Zhang ja Gong ovat kiinalaisia, ja Yeoh on malesialainen, jolla on kiinalaiset sukujuuret. Ōgo esittää nuorta Sayuria elokuvassa, joka oli kuvattu eteläisessä Kaliforniassa sekä useissa eri kohteissa Kiotossa, muun muassa Kiyomizu-temppelissä sekä Fushimi Inari-taisha-pyhäköllä.


title: Geishan muistelmat (elokuva)

text: "Geishan muistelmat" kertoo nuoresta tytöstä, Chiyo Sakamotosta, jonka perhe myy hänet orjuuteen Nitta-suvun geishataloon. Siellä hänen uusi perheensä lähettää hänet geishaopintoihin. Elokuva kertoo suurilta osin vanhemmasta Chiyosta ja hänen vaikeuksistaan geishana.